Ehdotus neuvoston ja komission päätös Euroopan yhteisön ja Euroopan atomienergiayhteisön ja niiden jäsenvaltioiden sekä Tadzikistanin tasavallan välisen kumppanuus- ja yhteistyösopimuksen tekemisestä /* KOM/2004/0521 lopull. - AVC 2004/0176 */





Ehdotus NEUVOSTON JA KOMISSION PÄÄTÖS Euroopan yhteisön ja Euroopan atomienergiayhteisön ja niiden jäsenvaltioiden sekä Tadzikistanin tasavallan välisen kumppanuus- ja yhteistyösopimuksen tekemisestä (komission esittämä) PERUSTELUT 1. Tadzikistanin ja Euroopan yhteisöjen välisiä suhteita säännellään tällä hetkellä entisen Neuvostoliiton kanssa 18. joulukuuta 1989 allekirjoitetulla kauppaa ja yhteistyötä koskevalla sopimuksella (joka tuli voimaan 1. huhtikuuta 1990), sellaisena kuin se on siirrettynä Tadzikistanin tasavallalle 4. helmikuuta 1994 tehdyllä kirjeenvaihdolla. Neuvosto antoi 5. lokakuuta 1992 neuvotteluohjeensa, joita muutettiin 10. lokakuuta 2003, ja komissio aloitti viralliset neuvottelut kumppanuus- ja yhteistyösopimuksesta marraskuussa 2003. Toisen neuvottelukierroksen jälkeen komission ja Tadzikistanin tasavallan hallituksen neuvottelijat parafoivat sopimustekstin Brysselissä 16. joulukuuta 2003. 2. Kumppanuus- ja yhteistyösopimusehdotuksella pyritään vakauttamaan ja vahvistamaan unionin poliittista, taloudellista ja kaupallista asemaa Tadzikistanissa ja Keski-Aasian alueella. Sillä kannustetaan lisäksi talouden kasvua, kestävää kehitystä ja köyhyyden torjuntaa sekä vakautta Tadzikistanissa ja Keski-Aasiassa. Se muodostaa kehyksen yhteistyölle, jota Euroopan unioni tekee Tadzikistanin kanssa. 3. Vaikka sopimus pohjautuu muihin kumppanuus- ja yhteistyösopimuksiin, EU:n ja Tadzikistanin välinen sopimus on ensimmäinen, joka sisältää lausekkeita terrorismin ja joukkotuhoaseiden torjumisesta. Sopimus tehdään kymmeneksi vuodeksi ja se voidaan uudistaa ilman eri toimenpiteitä vuodeksi kerrallaan. Sillä mahdollistetaan suhteiden syventäminen useilla aloilla vastavuoroisuuteen ja kumppanuuteen perustuen. Se pohjautuu demokratian, ihmisoikeuksien ja oikeusvaltion periaatteiden kunnioittamiseen, kestävän kehityksen edistämiseen ja erilaisten tukivälineiden välisiin suhteisiin (humanitaarisen avun sekä kunnostus- ja kehitystoimenpiteiden välinen suhde). 4. Sopimus perustuu kolmeen pilariin, jotka ovat poliittinen vuoropuhelu, yhteistyö ja kauppa ja joita tukevat yleiset ja institutionaaliset määräykset. (i) Poliittinen vuoropuhelu: unioni ja Tadzikistan käyvät säännöllistä poliittista vuoropuhelua. Ne tekevät yhteistyötä erityisesti terrorismin torjumiseksi sekä joukkotuhoaseiden leviämisen ja huumekaupan kaltaisen laittoman kaupan estämiseksi. (ii) Yhteistyö: sopimuksessa on määräyksiä sosiaalis-taloudellisesta, rahoituksellisesta ja kaupallisesta yhteistyöstä, tieteistä, teknologiasta, informaatioyhteiskunnasta, kulttuurista, koulutuksesta, audiovisuaalisesta alasta, valtion ja julkishallinnon uudistamisesta sekä sosiaali- ja lainsäädäntöalan yhteistyöstä. Sopimuksessa määrätään myös takaisinoton osalta annettavista sitoumuksista ja yhteisesti toteutettavista toimista, laittoman siirtolaisuuden valvomisesta sekä huumeiden ja järjestäytyneen rikollisuuden torjunnasta. Sopimus sisältää määräyksiä myös demokratian ja ihmisoikeuksien osalta tehtävästä yhteistyöstä. Tullialan keskinäisestä avunannosta määrätään erillisessä pöytäkirjassa. (iii) Sopimuksen soveltamisalaan kuuluvat myös tavaroiden ja palvelujen kauppa sekä kauppaa ja investointia koskevat määräykset. 5. Kumppanuus- ja yhteistyösopimus on sekasopimus, joka kattaa Euroopan yhteisöjen ja jäsenvaltioiden toimivaltaan kuuluvia aloja ja joka on aluksi voimassa kymmenen vuoden ajan. Sopimuksessa on yksipuolista keskeyttämistä koskeva lauseke, jota sovelletaan silloin, kun jotakin sopimuksen tärkeää osaa ei noudateta (esim. demokratian, ihmisoikeuksien ja markkinatalouden periaatteiden kunnioittaminen). Sopimuksella perustetaan sopimuksen täytäntöönpanoa varten toimielinjärjestelmä, johon kuuluvat yhteistyöneuvosto, yhteistyökomitea ja parlamentaarinen komitea. Tällä sopimuksella ei ole vaikutusta talousarvioon. 6. Ennen kuin kumppanuus- ja yhteistyösopimus tulee voimaan ehdotetaan tehtäväksi Euroopan yhteisöjen ja Tadzikistanin tasavallan välinen väliaikainen sopimus, joka koskee kumppanuus- ja yhteistyösopimuksen 101 artiklan mukaisesti pääasiassa kauppaa, yhteistyötä sekä toimielinjärjestelmää. 7. Koska neuvotteluprosessi on saatu päätökseen, komissio pyytää nyt neuvostoa hyväksymään neuvottelujen tulokset ja käynnistämään sopimuksen allekirjoittamiseksi ja tekemiseksi tarvittavat menettelyt. Tätä varten komissio esittää seuraavat ehdotukset: (i) ehdotus neuvoston päätökseksi sopimuksen allekirjoittamisesta Euroopan yhteisön puolesta; (ii) ehdotus neuvoston ja komission päätökseksi sopimuksen tekemisestä Euroopan yhteisön ja Euroopan atomienergiayhteisön puolesta; (iii) ehdotus neuvoston päätökseksi väliaikaisen sopimuksen tekemisestä Euroopan yhteisön puolesta; (iv) ehdotus komission päätökseksi väliaikaisen sopimuksen tekemisestä Euroopan yhteisön ja Euroopan atomienergiayhteisön puolesta. Sopimuksen allekirjoittamiseksi ja tekemiseksi tarvittavat menettelyt ovat erilaiset Euroopan yhteisössä ja Euroopan atomienergiayhteisössä: a) allekirjoituksen osalta Euroopan yhteisön perustamissopimuksen 300 artiklan 2 kohdan ensimmäisen alakohdan ensimmäisessä virkkeessä määrätään, että neuvoston on tehtävä erillinen päätös Euroopan yhteisön puolesta tehtävän sopimuksen allekirjoittamisesta. Euroopan atomienergiayhteisön perustamissopimuksessa ei ole tällaista määräystä; b) sopimuksen tekemisen osalta: - kun neuvosto on saanut Euroopan parlamentin puoltavan lausunnon, se tekee sopimuksen Euroopan yhteisön puolesta Euroopan yhteisön perustamissopimuksen 44 artiklan 2 kohdan, 47 artiklan 2 kohdan viimeisen virkkeen, 55 artiklan, 57 artiklan 2 kohdan, 63 artiklan 3 kohdan, 71 artiklan, 80 artiklan 2 kohdan sekä 93, 94, 133 ja 181 A artiklan mukaisesti yhdessä 300 artiklan 2 kohdan ensimmäisen alakohdan viimeisen virkkeen ja 300 artiklan 3 kohdan toisen alakohdan kanssa, - neuvosto hyväksyy sopimuksen Euroopan atomienergiayhteisön puolesta Euroopan atomienergiayhteisön perustamissopimuksen 101 artiklan toisen kohdan mukaisesti ennen kuin komissio tekee sen lopullisesti. c) väliaikaisen sopimuksen tekemisen osalta: - neuvosto tekee sopimuksen Euroopan yhteisön puolesta Euroopan yhteisön perustamissopimuksen 133 artiklan ja 300 artiklan 2 kohdan ensimmäisen virkkeen mukaisesti, - neuvosto hyväksyy sopimuksen Euroopan atomienergiayhteisön puolesta Euroopan atomienergiayhteisön perustamissopimuksen 101 artiklan toisen kohdan mukaisesti ennen kuin komissio tekee sen lopullisesti. Edellä esitetyn perusteella komissio ehdottaa, että - neuvosto päättää allekirjoittaa Euroopan yhteisöjen ja Tadzikistanin tasavallan välisen kumppanuus- ja yhteistyösopimuksen Euroopan yhteisön puolesta, - neuvosto tekee Euroopan yhteisöjen ja Tadzikistanin tasavallan välisen kumppanuus- ja yhteistyösopimuksen Euroopan yhteisön puolesta ja antaa suostumuksensa sille, että Euroopan atomienergiayhteisö tekee sopimuksen, - neuvosto tekee väliaikaisen sopimuksen Euroopan yhteisön puolesta, - neuvosto antaa suostumuksensa sille, että Euroopan atomienergiayhteisö tekee väliaikaisen sopimuksen. Kaikkien jäsenvaltioiden on ratifioitava sopimukset ennen kuin ne voivat tulla voimaan. 2004/0176 (AVC) Ehdotus NEUVOSTON JA KOMISSION PÄÄTÖS Euroopan yhteisön ja Euroopan atomienergiayhteisön ja niiden jäsenvaltioiden sekä Tadzikistanin tasavallan välisen kumppanuus- ja yhteistyösopimuksen tekemisestä EUROOPAN UNIONIN NEUVOSTO ja EUROOPAN YHTEISÖJEN KOMISSIO, jotka ottavat huomioon Euroopan yhteisön perustamissopimuksen ja erityisesti sen 44 artiklan 2 kohdan, 47 artiklan 2 kohdan viimeisen virkkeen, 55 artiklan, 57 artiklan 2 kohdan, 63 artiklan 3 kohdan, 71 artiklan, 80 artiklan 2 kohdan sekä 93, 94, 133 ja 181 artiklan yhdessä sen 300 artiklan 2 kohdan ensimmäisen alakohdan viimeisen virkkeen ja 300 artiklan 3 kohdan toisen alakohdan kanssa, ottavat huomioon Euroopan atomienergiayhteisön perustamissopimuksen ja erityisesti sen 101 artiklan ensimmäisen alakohdan, ottavat huomioon komission ehdotuksen [1], [1] EUVL C [...], [...], s. [...]. ottavat huomioon Euroopan parlamentin puoltavan lausunnon [2], [2] EUVL C [...], [...], s. [...]. ottavat huomioon neuvoston Euroopan atomienergiayhteisön perustamissopimuksen 101 artiklan mukaisesti antaman suostumuksen, sekä katsovat seuraavaa: (1) Euroopan yhteisöjen ja niiden jäsenvaltioiden sekä Tadzikistanin tasavallan välinen kumppanuus- ja yhteistyösopimus allekirjoitettiin Euroopan yhteisön puolesta ... ... 2004. (2) Sopimus olisi tehtävä, OVAT PÄÄTTÄNEET SEURAAVAA: 1 artikla 1. Hyväksytään Euroopan yhteisön ja Euroopan atomienergiayhteisön puolesta Euroopan yhteisöjen ja niiden jäsenvaltioiden sekä Tadzikistanin tasavallan välinen kumppanuus- ja yhteistyösopimus sekä sen liitteet, sopimuksen liitteenä olevat pöytäkirjat ja päätösasiakirjan liitteenä olevat yhteisön yksipuolisesti tai yhdessä toisen sopimuspuolen kanssa antamat julistukset. 2. Sopimuksen, liitteiden, pöytäkirjojen ja päätösasiakirjan tekstit ovat tämän päätöksen liitteinä. 2 artikla 1. Neuvosto vahvistaa sopimuksella perustetuissa yhteistyöneuvostossa ja yhteistyökomiteassa esitettävän yhteisön kannan komission antamasta ehdotuksesta, tai soveltuvin osin kannan vahvistaa komissio Euroopan yhteisön perustamissopimuksen ja Euroopan atomienergiayhteisön perustamissopimuksen asianomaisten määräysten mukaisesti. 2. Neuvoston puheenjohtaja toimii yhteistyöneuvoston puheenjohtajana ja esittää yhteisön kannan. Komission edustaja toimii yhteistyökomitean puheenjohtajana ja esittää yhteisön kannan. 3. Yhteistyöneuvoston 80 artiklan mukaisesti perustamissa erityiskomiteoissa yhteisöä edustaa komissio. 3 artikla Neuvoston puheenjohtaja tekee Euroopan yhteisön puolesta sopimuksen 100 artiklan toisessa alakohdassa tarkoitetun ilmoituksen. Komission puheenjohtaja antaa kyseisen ilmoituksen Euroopan atomienergiayhteisön puolesta. Tehty Brysselissä [...] Komission puolesta Neuvoston puolesta Puheenjohtaja Puheenjohtaja LIITE LUONNOS EUROOPAN YHTEISÖJEN JA NIIDEN JÄSENVALTIOIDEN SEKÄ TADIKISTANIN TASAVALLAN KUMPPANUUS- JA YHTEISTYÖSOPIMUKSEKSI KUMPPANUUDEN PERUSTAMISESTA BELGIAN KUNINGASKUNTA, T?EKIN TASAVALTA, TANSKAN KUNINGASKUNTA SAKSAN LIITTOTASAVALTA, VIRON TASAVALTA, HELLEENIEN TASAVALTA, ESPANJAN KUNINGASKUNTA, RANSKAN TASAVALTA, IRLANTI, ITALIAN TASAVALTA, KYPROKSEN TASAVALTA, LATVIAN TASAVALTA, LIETTUAN TASAVALTA, LUXEMBURGIN SUURHERTTUAKUNTA, UNKARIN TASAVALTA, MALTAN TASAVALTA, ALANKOMAIDEN KUNINGASKUNTA, ITÄVALLAN TASAVALTA, PUOLAN TASAVALTA, PORTUGALIN TASAVALTA, SLOVENIAN TASAVALTA, SLOVAKIAN TASAVALTA, SUOMEN TASAVALTA, RUOTSIN KUNINGASKUNTA, ISON-BRITANNIAN JA POHJOIS-IRLANNIN YHDISTYNIYT KUNINGASKUNTA, Euroopan yhteisön perustamissopimuksen ja Euroopan atomienergiayhteisön (Euratomin) perustamissopimuksen sopimuspuolet, jäljempänä 'jäsenvaltiot', ja EUROOPAN YHTEISÖ JA EUROOPAN ATOMIENERGIAYHTEISÖ, jäljempänä 'yhteisö', sekä TADIKISTANIN TASAVALTA, JÄLJEMPÄNÄ 'TADIKISTAN', jotka PITÄVÄT MERKITTÄVINÄ yhteisön ja sen jäsenvaltioiden sekä Tadzikistanin tasavallan välisiä siteitä ja yhteisiä arvoja, TUNNUSTAVAT yhteisön ja Tadzikistanin tasavallan haluavan lujittaa näitä siteitä sekä perustaa kumppanuuden ja yhteistyön, joilla lujitettaisiin ja laajennettaisiin niitä suhteita, jotka luotiin 18 päivänä joulukuuta 1989 allekirjoitetulla Euroopan talousyhteisön ja Euroopan atomienergiayhteisön sekä Sosialististen neuvostotasavaltojen liiton kauppaa sekä kaupallista ja taloudellista yhteistyötä koskevalla sopimuksella, OTTAVAT HUOMIOON yhteisön ja sen jäsenvaltioiden sekä Tadzikistanin tasavallan sitoutumisen poliittisten ja taloudellisten vapauksien vahvistamiseen, jotka ovat itse kumppanuuden perusta, TUNNUSTAVAT tässä yhteydessä, että tukemalla Tadzikistanin itsenäisyyttä, täysivaltaisuutta ja alueellista koskemattomuutta myötävaikutetaan rauhan ja vakaiden olojen turvaamiseen Keski-Aasiassa, OTTAVAT HUOMIOON sopimuspuolten sitoutumisen kansainvälisen rauhan ja turvallisuuden samoin kuin riitojen rauhanomaisen ratkaisun edistämiseen sekä yhteistyöhön tämän päämäärän saavuttamiseksi Yhdistyneissä Kansakunnissa ja Euroopan turvallisuus- ja yhteistyöjärjestössä (ETYJ), OTTAVAT HUOMIOON yhteisön ja sen jäsenvaltioiden sekä Tadzikistanin lujan sitoutumisen panemaan täysimääräisesti täytäntöön kaikki periaatteet ja määräykset, jotka sisältyvät Euroopan turvallisuus- ja yhteistyökokouksen (ETYK) päätösasiakirjaan, Wienin ja Madridin seurantakokousten päätösasiakirjoihin, taloudellista yhteistyötä koskevan Bonnin ETY-kokouksen asiakirjaan, uutta Eurooppaa koskevaan Pariisin peruskirjaan, Helsingin ETYK-asiakirjaan "Muutoksen haasteet" vuodelta 1992 sekä muihin ETYJ:n perustavaa laatua oleviin asiakirjoihin, OVAT VAKUUTTUNEITA oikeusvaltion periaatteen ja ihmisoikeuksien kunnioittamisen, erityisesti vähemmistöjen ihmisoikeuksien kunnioittamisen, monipuoluejärjestelmän ja siihen kuuluvien vapaiden demokraattisten vaalien aikaan saamisen sekä markkinatalouteen siirtymiseksi tarkoitetun talouden vapauttamisen ensisijaisen tärkeästä merkityksestä, USKOVAT, että tämän kumppanuus- ja yhteistyösopimuksen täysimääräinen soveltaminen on Tadzikistanin poliittisten, taloudellisten ja oikeudellisten uudistusten jatkumisesta ja toteutumisesta sekä yhteistyössä tarvittavien tekijöiden käyttöönotosta riippuva, samalla kun sillä vaikutetaan niiden jatkumiseen ja toteutumiseen erityisesti Bonnin ETY-kokouksessa tehtyjen päätelmien perusteella, HALUAVAT kannustaa Tadzikistanissa Moskovan rauhansopimusten myötä käynnistetyn sovitteluprosessin jatkamista, HALUAVAT kannustaa naapurimaiden välistä alueellista yhteistyötä tämän sopimuksen soveltamisalaan kuuluvilla aloilla alueen hyvinvoinnin ja vakauden edistämiseksi, HALUAVAT aloittaa säännöllisen poliittisen vuoropuhelun molempia sopimuspuolia kiinnostavista kahdenvälisistä ja kansainvälisistä kysymyksistä sekä kehittää sitä, TUNNUSTAVAT Tadzikistanin halun solmia läheinen yhteistyö eurooppalaisten toimielinten kanssa ja TUKEVAT sitä, OTTAVAT HUOMIOON tarpeen edistää investointitoimintaa Tadzikistanissa erityisesti energian ja vesihuollon aloilla ja vahvistavat yhteisön, sen jäsenvaltioiden ja Tadzikistanin tasavallan sitoutumisen Euroopan energiaperuskirjaan sekä energiaperuskirjasta tehdyn sopimuksen ja energiatehokkuudesta ja siihen liittyvistä ympäristönäkökohdista tehdyn energiaperuskirjan pöytäkirjan täysimääräiseen täytäntöönpanoon, KIINNITTÄVÄT HUOMIOTA yhteisön haluun tehdä sosiaalis-taloudellista yhteistyötä sekä antaa tarvittaessa teknistä apua, johon kuuluu myös köyhyyden torjuminen, PITÄVÄT MIELESSÄ sopimuksen tarpeellisuuden edistettäessä Tadzikistanin lähentämistä asteittain Euroopan ja sen lähialueiden laajenevaan yhteistyöalueeseen ja Tadzikistanin asteittaista yhdentymistä avoimeen kansainväliseen kauppajärjestelmään, OTTAVAT HUOMIOON sopimuspuolten sitoutumisen kaupan vapauttamiseen Maailman kauppajärjestön (WTO) sääntöjen mukaisesti sekä yhteisön myönteisen suhtautumisen Tadzikistanin tasavallan aikeeseen liittyä WTO:n jäseneksi, OVAT TIETOISIA tarpeesta parantaa liiketoimintaa ja investointeja koskevia edellytyksiä sekä yhtiöiden perustamiseen, työvoimaan, palvelujen tarjoamiseen ja pääomien liikkuvuuteen liittyviä edellytyksiä, OVAT VAKUUTTUNEITA, että tämä sopimus luo uudet olosuhteet sopimuspuolten välisille taloudellisille suhteille ja erityisesti kaupan ja investointien kehittämiselle, jotka ovat olennaisen tärkeitä talouden rakenneuudistuksen ja teknologian nykyaikaistamisen kannalta, HALUAVAT luoda tiiviin yhteistyön ympäristönsuojelun alalla ottaen huomioon sopimuspuolten välisen keskinäisen riippuvuuden tällä alalla, TUNNUSTAVAT laittoman maahanmuuton, kansainvälisen järjestäytyneen rikollisuuden ja huumausaineiden laittoman kaupan ehkäisemiseksi ja valvomiseksi tehtävän yhteistyön sekä terrorismin vastaisen taistelun olevan tämän sopimuksen pääasiallisia tavoitteita, HALUAVAT tehdä yhteistyötä kulttuurin ja koulutuksen alalla sekä kehittää tietojen vaihtoa, OVAT SOPINEET SEURAAVAA: 1 artikla Perustetaan yhteisön ja sen jäsenvaltioiden sekä Tadzikistanin tasavallan välinen kumppanuus. Tämän kumppanuuden tavoitteena on: - tukea Tadzikistanin tasavallan itsenäisyyttä ja täysivaltaisuutta, - tukea Tadzikistania sen pyrkimyksissä lujittaa demokratiaansa, kehittää talouttaan ja sosiaalista infrastruktuuriaan sekä saattaa päätökseen siirtyminen markkinatalouteen, - luoda asianmukainen rakenne sopimuspuolten väliselle poliittiselle vuoropuhelulle, jolla mahdollistettaisiin poliittisten suhteiden kehittäminen, - edistää kauppaa ja investointeja erityisesti energia- ja vesialalla sekä sopimuspuolten välisiä sopusointuisia taloudellisia suhteita niiden kestävän taloudellisen kehityksen edistämiseksi, - luoda perusta lainsäädännölliselle, taloudelliselle, sosiaaliselle, rahoitusalan ja siviilitarkoituksiin suunnatulle tieteelliselle yhteistyölle sekä teollisuuden, tekniikan ja kulttuurin alan yhteistyölle. I OSASTO YLEISET PERIAATTEET 2 artikla Sopimuspuolten sisäiset ja ulkoiset toimintaperiaatteet perustuvat kansanvallan periaatteiden ja perus- ja ihmisoikeuksien, sellaisina kuin ne määritellään erityisesti ihmisoikeuksien yleismaailmallisessa julistuksessa, Yhdistyneiden Kansakuntien peruskirjassa, Helsingin päätösasiakirjassa ja uutta Eurooppaa koskevassa Pariisin peruskirjassa, kunnioittamiseen, ja ne muodostavat olennaisen osan tätä sopimusta. 3 artikla Sopimuspuolet pitävät hyvinvointinsa ja vakautensa varmistamiseksi olennaisen tärkeänä sitä, että Sosialististen neuvostotasavaltojen liiton hajotessa syntyneet uudet itsenäiset valtiot, jäljempänä 'itsenäiset valtiot', jatkaisivat ja kehittäisivät keskinäistä yhteistyötään hyvien naapurisuhteiden hengessä noudattaen Helsingin päätösasiakirjan periaatteita ja kansainvälistä oikeutta, ja ne pyrkivät kaikin tavoin edistämään tätä kehitystä. II OSASTO POLIITTINEN VUOROPUHELU 4 artikla Sopimuspuolet aloittavat säännöllisen ja jatkuvan poliittisen vuoropuhelun, jota ne aikovat kehittää ja vahvistaa. Tämä vuoropuhelu edistää ja lujittaa yhteisön ja Tadzikistanin välistä lähentymistä, tukee kyseisessä maassa tällä hetkellä tapahtuvia poliittisia ja sosiaalis-taloudellisia muutoksia sekä edistää uusien yhteistyömuotojen luomista. Poliittisella vuoropuhelulla: - lujitetaan Tadzikistanin sekä yhteisön ja sen jäsenvaltioiden ja samalla koko demokraattisten valtioiden yhteisön välisiä yhteyksiä. Tällä sopimuksella saavutettu taloudellinen lähentyminen johtaa poliittisten suhteiden syvenemiseen, - saavutetaan näkökantojen lisääntynyt lähentyminen molempia sopimuspuolia koskevissa kansainvälisissä kysymyksissä, millä lisätään alueen turvallisuutta ja vakautta, - varmistetaan, että sopimuspuolet pyrkivät toimimaan yhteistyössä demokratian periaatteiden noudattamisen sekä ihmisoikeuksien turvaamista ja kunnioittamista, mukaan lukien vähemmistöihin kuuluvien henkilöiden ihmisoikeuksien kunnioittamista ja edistämistä koskevissa kysymyksissä, ja että osapuolet neuvottelevat tarvittaessa näihin liittyvistä kysymyksistä. Sopimuspuolet arvioivat, että valtioiden ja muiden kuin valtioiden omistuksessa olevien joukkotuhoaseiden ja maaliinsaattamisjärjestelmien leviäminen muodostaa yhden vakavimmista kansainvälisen vakauden ja turvallisuuden vaarantavista tekijöistä. Sen vuoksi sopimuspuolet sopivat tekevänsä yhteistyötä joukkotuhoaseiden ja maaliinsaattamisjärjestelmien leviämisen estämiseksi noudattamalla kansainvälisistä aseidenriisuntasopimuksista ja aseiden leviämisen estämiseen tähtäävistä sopimuksista johtuvia velvoitteitaan ja muita asiaa koskevia kansainvälisiä velvoitteitaan sekä panemalla ne täytäntöön. Sopimuspuolet sopivat, että tämä määräys muodostaa olennaisen osan tätä sopimusta ja sisältyy poliittiseen vuoropuheluun, joka edistää ja lujittaa näitä tekijöitä. Lisäksi sopimuspuolet sopivat tekevänsä yhteistyötä ja estävänsä joukkotuhoaseiden ja maaliinsaattamisjärjestelmien leviämisen: - toteuttamalla toimenpiteitä allekirjoittaakseen ja ratifioidakseen kaikki muut asiaa koskevat kansainväliset asiakirjat ja tarvittaessa liittyäkseen niihin niiden täyden täytäntöönpanon varmistamiseksi, - luomalla tehokkaan järjestelmän, jolla valvotaan joukkotuhoaseisiin liittyvien tuotteiden vientiä ja kauttakulkua sekä kaksikäyttöisen teknologian avulla saatujen tuotteiden loppukäyttöä joukkotuhoaseiden alalla, ja määräämällä tehokkaista seuraamuksista silloin, kun vientiä ei valvota asianmukaisesti. Tällaista vuoropuhelua voidaan käydä alueellisesti. 5 artikla Ministeritasolla poliittista vuoropuhelua käydään 77 artiklalla perustetussa yhteistyöneuvostossa ja muissa tapauksissa yhteisestä sopimuksesta. 6 artikla Sopimuspuolet käyttävät poliittisessa vuoropuhelussa myös muita menettelyjä ja keinoja, joita ovat erityisesti: - korkean virkamiestason säännölliset kokoukset yhteisön ja sen jäsenvaltioiden sekä Tadzikistanin tasavallan edustajien välillä, - sopimuspuolten välisten diplomaattisten yhteyksien täysimääräinen käyttö, mukaan lukien asianmukaiset kahdenväliset ja monenväliset yhteydet, kuten Yhdistyneiden Kansakuntien ja ETYJ:n kokoukset sekä muut yhteydet, - kaikki muut keinot, mukaan lukien mahdolliset asiantuntijakokoukset, joilla edistettäisiin tämän vuoropuhelun vakiinnuttamista ja kehittämistä. III OSASTO TAVARAKAUPPA 7 artikla 1. Sopimuspuolet myöntävät toisilleen suosituimmuuskohtelun kaikilla aloilla seuraavien osalta: - tuontiin ja vientiin sovellettavat tullit ja maksut, mukaan lukien tällaisten tullien ja maksujen kantamismenetelmä, - tulliselvitystä, kauttakuljetusta, varastointia ja uudelleenlastausta koskevat säännökset ja määräykset, - verot ja muut sisäiset maksut, joita sovelletaan tuotuihin tavaroihin välittömästi tai välillisesti, - maksutavat ja kyseisten maksujen siirrot, - säännöt, jotka koskevat tavaroiden myyntiä, ostoa, kuljetusta, jakelua ja käyttöä sisämarkkinoilla. 2. Mitä 1 kohdassa määrätään ei sovelleta: a) etuuksiin, jotka myönnetään tulliliiton tai vapaakauppa-alueen perustamiseksi taikka tällaisen liiton tai alueen perustamisen perusteella; b) etuuksiin, jotka myönnetään tietyille maille WTO:n sääntöjen ja muiden kehitysmaita suosivien kansainvälisten järjestelyjen mukaisesti; c) etuuksiin, jotka myönnetään rajaliikenteen helpottamiseksi maille, joilla on yhteinen raja sopimuspuolten kanssa. 3. Mitä 1 kohdassa määrätään, ei sovelleta liitteessä I määriteltyihin Tadzikistanin muille Sosialististen neuvostotasavaltojen liiton hajotessa syntyneille valtioille myöntämiin etuuksiin siirtymäaikana, joka päättyy viisi vuotta tämän sopimuksen voimaantulon jälkeen. 8 artikla 1. Sopimuspuolet ovat yhtä mieltä siitä, että vapaan kauttakuljetuksen periaate on tämän sopimuksen tavoitteiden saavuttamisen olennainen edellytys. Tässä yhteydessä kukin sopimuspuoli sallii toisen sopimuspuolen tullialueelta peräisin olevien tai sen tullialueelle tarkoitettujen tavaroiden rajoittamattoman kuljetuksen alueensa kautta tai läpi. 2. GATT 1994 -sopimuksen V artiklan 2, 3, 4 ja 5 kohdan määräyksiä sovelletaan sopimuspuolten välillä. 3. Tämän artiklan määräykset eivät kuitenkaan rajoita sopimuspuolten välillä sovittujen erityismääräysten soveltamista erityisaloihin, ennen kaikkea liikennealaan, tai tuotteisiin. 9 artikla Kumpikin sopimuspuoli myöntää toiselle sopimuspuolelle vapautuksen väliaikaisesti maahantuotujen tavaroiden tuontimaksuista ja -tulleista lainsäädäntönsä mukaisesti asiaa koskevissa muissa sopimuspuolta sitovissa kansainvälisissä yleissopimuksissa määrätyissä tapauksissa ja niissä määrättyjä menettelyjä noudattaen, sanotun kuitenkaan rajoittamatta sopimuspuolia sitovista, tavaroiden väliaikaista maahantuontia koskevista kansainvälisistä yleissopimuksista johtuvia oikeuksia ja velvollisuuksia. Olosuhteet, joiden perusteella kyseinen sopimuspuoli on hyväksynyt tällaisesta yleissopimuksesta johtuvat velvollisuudet, otetaan huomioon. 10 artikla 1. Tadzikistanista peräisin olevat tavarat tuodaan yhteisöön ilman määrällisiä rajoituksia ja vaikutukseltaan vastaavia toimenpiteitä, sanotun kuitenkaan rajoittamatta tämän sopimuksen 12, 15 ja 16 artiklan määräysten soveltamista. 2. Yhteisöstä peräisin olevat tavarat tuodaan Tadzikistaniin ilman määrällisiä rajoituksia ja vaikutukseltaan vastaavia toimenpiteitä, sanotun kuitenkaan rajoittamatta tämän sopimuksen 12, 15 ja 16 artiklan määräysten soveltamista. 11 artikla Tavaroiden kauppaa käydään sopimuspuolten välillä markkinahinnoin. 12 artikla 1. Kun tietyn tuotteen tuonti toisen sopimuspuolen alueelle lisääntyy sellaisiin määriin tai sillä tavoin, että se aiheuttaa tai uhkaa aiheuttaa vahinkoa samankaltaisten tai suoraan niiden kanssa kilpailevien tuotteiden kotimarkkinoiden valmistajille, tapauksen mukaan joko yhteisö tai Tadzikistan voi toteuttaa aiheelliset toimenpiteet seuraavien menettelyjen ja edellytysten mukaisesti. 2. Ennen toimenpiteiden toteuttamista tai tapauksissa, joihin sovelletaan 4 kohtaa mahdollisimman pian toteuttamisen jälkeen, tapauksen mukaan joko yhteisö tai Tadzikistan voi toimittaa yhteistyöneuvostolle kaikki asiaankuuluvat tiedot sopimuspuolten hyväksyttävissä olevan ratkaisun saavuttamiseksi XI osaston määräysten mukaisesti. 3. Jos sopimuspuolet eivät neuvottelujen tuloksena pääse yhteisymmärrykseen tilanteen korjaamiseksi tarvittavista toimista 30 päivän kuluessa asian saattamisesta yhteistyöneuvoston käsiteltäväksi, neuvotteluja pyytänyt sopimuspuoli saa rajoittaa kyseisten tuotteiden tuontia siinä määrin ja siksi ajaksi kuin on tarpeen vahingon torjumiseksi tai korjaamiseksi taikka toteuttaa muita aiheellisia toimenpiteitä. 4. Kriittisissä olosuhteissa, joissa viive saattaisi aiheuttaa vaikeasti korjattavia vahinkoja, sopimuspuolet voivat toteuttaa toimenpiteet ennen neuvotteluja sillä edellytyksellä, että neuvottelut käydään viipymättä tällaisten toimenpiteiden toteuttamisen jälkeen. 5. Valittaessa tämän artiklan mukaisia toimenpiteitä sopimuspuolet pitävät ensisijaisina niitä toimenpiteitä, jotka aiheuttavat vähiten häiriötä tämän sopimuksen tavoitteiden toteutumiselle. 6. Tämän artiklan määräykset eivät estä sopimuspuolia ottamasta käyttöön polkumyynnin vastaisia toimenpiteitä tai tasoitustoimenpiteitä GATT 1994 -sopimuksen VI artiklan, GATT 1994 -sopimuksen VI artiklan täytäntöönpanosta tehdyn sopimuksen, tuki- ja tasoitustoimenpiteitä koskevan sopimuksen tai asiaan liittyvän kansallisen lainsäädännön mukaisesti. 13 artikla Sopimuspuolet sitoutuvat tarkistamaan tämän sopimuspuolten välistä tavarakauppaa koskevan sopimuksen määräyksiä olosuhteiden mukaan, mukaan lukien erityisesti Tadzikistanin tulevasta liittymisestä WTO:hon aiheutuva tilanne. Yhteistyöneuvosto voi antaa sopimuspuolille tällaisia tarkistuksia koskevia suosituksia, jotka voitaisiin toteuttaa sopimuspuolten välisellä sopimuksella niiden omia menettelyjä noudattaen, jos ne hyväksytään. 14 artikla Tämä sopimus ei estä soveltamasta tavaroiden tuonnissa, viennissä tai kauttakuljetuksessa kieltoja tai rajoituksia, jotka ovat perusteltuja julkisen moraalin, yleisen järjestyksen tai turvallisuuden kannalta, ihmisten, eläinten tai kasvien terveyden ja elämän suojelemiseksi, luonnonvarojen suojelemiseksi, taiteellisten, historiallisten tai arkeologisten kansallisaarteiden suojelemiseksi taikka immateriaalioikeuksien, teollisoikeuksien ja kaupallisten oikeuksien suojelemiseksi tai kultaa ja hopeaa koskevien sääntöjen perusteella. Nämä kiellot tai rajoitukset eivät kuitenkaan saa olla keino mielivaltaiseen syrjintään tai sopimuspuolten välisen kaupan peiteltyyn rajoittamiseen. 15 artikla Yhdistetyn nimikkeistön 50-63 ryhmään kuuluvien tekstiilituotteiden kauppaa säännellään erillisellä kahdenvälisellä sopimuksella. Kun sen voimassaolo päättyy, tekstiilituotteet sisällytetään tähän sopimukseen. 16 artikla Ydinaineiden kauppaa käydään Euroopan atomienergiayhteisön perustamissopimuksen määräysten mukaisesti. Tarvittaessa ydinaineiden kauppaa säännellään Euroopan atomienergiayhteisön ja Tadzikistanin tasavallan välillä tehtävän erityissopimuksen määräyksin. IV OSASTO LIIKETOIMINTAA JA INVESTOINTEJA KOSKEVAT MÄÄRÄYKSET I LUKU Työehdot 17 artikla 1. Jollei jäsenvaltioissa sovellettavasta lainsäädännöstä, edellytyksistä ja menettelyistä muuta johdu, yhteisö ja sen jäsenvaltiot pyrkivät varmistamaan, että jonkin jäsenvaltion alueella laillisesti oleskelevia ja työskenteleviä Tadzikistanin kansalaisia ei kyseisen jäsenvaltion omiin kansalaisiin verrattuna syrjitä heidän kansalaisuutensa perusteella, kun on kyse työ-, palkka- tai irtisanomisehdoista. 2. Jollei Tadzikistanissa sovellettavasta lainsäädännöstä, edellytyksistä ja menettelyistä muuta johdu, Tadzikistanin pyrkii varmistamaan, että Tadzikistanin alueella laillisesti oleskelevia ja työskenteleviä jäsenvaltioiden kansalaisia ei syrjitä sen omiin kansalaisiin verrattuna heidän kansalaisuutensa perusteella, kun on kyse työ-, palkka- tai irtisanomisehdoista. 18 artikla Yhteistyöneuvosto tutkii, mitä parannuksia voidaan tehdä liikemiesten työskentelyoloihin sopimuspuolten kansainvälisten sitoumusten mukaisesti, mukaan lukien Bonnin ETY-kokouksen asiakirjassa esitetyt sitoumukset. 19 artikla Yhteistyöneuvosto antaa 17 ja 18 artiklan täytäntöönpanoa koskevia suosituksia. II LUKU Yhtiöiden sijoittautumista ja toimintaa koskevat edellytykset 20 artikla 1. Yhteisö ja sen jäsenvaltiot myöntävät Tadzikistanin yhtiöiden 22 artiklan d alakohdassa määritellyn sijoittautumisen osalta kohtelun, joka ei ole epäedullisempi kuin mille tahansa kolmannen maan yhtiöille myönnetty kohtelu. 2. Yhteisö ja sen jäsenvaltiot myöntävät alueelleen sijoittautuneille Tadzikistanin yhtiöiden tytäryhtiöille näiden toiminnan osalta kohtelun, joka ei ole epäedullisempi kuin yhteisön yhtiöille myönnetty kohtelu, sanotun kuitenkaan rajoittamatta liitteessä II lueteltujen varaumien soveltamista. 3. Yhteisö ja sen jäsenvaltiot myöntävät alueelleen sijoittautuneille Tadzikistanin yhtiöiden sivuliikkeille näiden toiminnan osalta kohtelun, joka ei ole epäedullisempi kuin minkä tahansa kolmannen maan yhtiöiden sivuliikkeille myönnetty kohtelu. 4. Tadzikistan myöntää yhteisön yhtiöiden 22 artiklan d alakohdassa määritellyn sijoittautumisen osalta kohtelun, joka ei ole epäedullisempi kuin Tadzikistanin yhtiöille tai kolmansien maiden yhtiöille myönnetty kohtelu, sen mukaan, kumpi näistä kohteluista on edullisempi. 5. Tadzikistanin tasavalta myöntää alueelleen sijoittautuneille yhteisön yhtiöiden tytäryhtiöille ja sivuliikkeille näiden toiminnan osalta kohtelun, joka ei ole epäedullisempi kuin Tadzikistanin yhtiöille tai sivuliikkeille taikka minkä tahansa kolmannen maan yhtiöille tai sivuliikkeille myönnetty kohtelu, sen mukaan, kumpi näistä kohteluista on edullisempi. 21 artikla 1. Mitä 20 artiklassa määrätään, ei sovelleta lento-, sisävesi- ja meriliikenteeseen. 2. Kuitenkin merihuolintaliikkeiden tarjoamia kansainvälisiä meriliikennepalveluja koskevien toimien osalta, mukaan lukien meriosuuden sisältävät intermodaalikuljetukset, kumpikin sopimuspuoli sallii toisen sopimuspuolen yhtiöiden kaupallisen läsnäolon alueellaan tytäryhtiöiden tai sivuliikkeiden muodossa siten, että sijoittautumis- ja toimintaedellytykset eivät ole epäedullisemmat kuin sen omille yhtiöille tai kolmansien maiden tytäryhtiöille tai sivuliikkeille myönnetyt edellytykset, sen mukaan kummat ovat edullisemmat. Tällainen toiminta sisältää seuraavia toimia, mutta ei rajoitu niihin: a) meriliikennepalvelujen ja niihin liittyvien palvelujen markkinointi ja myynti suoraan asiakkaalle hinnan tarjoamisesta laskutukseen saakka huolimatta siitä, hoitavatko tai tarjoavatko näitä palveluja itse palvelujen tarjoajat vai sellaiset palvelujen tarjoajat, joiden kanssa palvelujen myyjä on tehnyt pysyviä liikejärjestelyjä; b) sellaisten liikennepalvelujen ja niihin liittyvien palvelujen hankkiminen ja käyttö omaan lukuun tai asiakkaan puolesta (tai jälleenmyytäviksi asiakkaille), jotka ovat tarpeellisia yhdistetyn palvelun tarjoamiseksi, mukaan lukien kaikki sisämaaliikennepalvelut, erityisesti sisävesi-, maantie- ja rautatieliikenne; c) kuljetusasiakirjojen, tulliasiakirjojen tai muiden kuljetettavien tavaroiden alkuperään tai ominaisuuksiin liittyvien asiakirjojen laatiminen; d) kaikin tavoin tapahtuva tiedon toimittaminen liiketoiminnasta, mukaan lukien tietojärjestelmät ja sähköiset tietojenvaihtojärjestelmät (jollei sähköiseen viestintään liittyvistä ketään syrjimättömistä rajoituksista muuta johdu); e) liikejärjestelyjen toteuttaminen paikallisten merihuolintaliikkeiden kanssa, mukaan lukien osallistuminen yhtiöiden osakepääomaan ja paikallisesti (tai ulkomaisen henkilöstön ollessa kyseessä tämän sopimuksen olennaisten määräysten mukaisesti) työhön otetun henkilöstön nimittäminen; f) toimiminen yhtiöiden puolesta järjestämällä tarvittaessa aluksen satamassa käynti tai ottamalla vastuu rahdista. 22 artikla Tässä sopimuksessa tarkoitetaan ilmaisulla: a) 'yhteisön yhtiö' tai 'Tadzikistanin yhtiö' jäsenvaltion tai Tadzikistanin tasavallan lainsäädännön mukaisesti perustettua yhtiötä, jonka sääntömääräinen kotipaikka, keskushallinto tai päätoimipaikka on yhteisön tai Tadzikistanin tasavallan alueella. Jäsenvaltion tai Tadzikistanin tasavallan lainsäädännön mukaisesti perustettua yhtiötä, jolla on ainoastaan sääntömääräinen kotipaikka yhteisön tai Tadzikistanin alueella, pidetään kuitenkin yhteisön tai Tadzikistanin yhtiönä, jos sen toiminnalla on todellinen ja jatkuva yhteys yhden jäsenvaltion tai Tadzikistanin talouteen; b) yhtiön 'tytäryhtiö' a alakohdassa mainitun yhtiön tosiasiallisessa määräysvallassa olevaa yhtiötä; c) yhtiön 'sivuliike' toimipaikkaa, joka ei ole oikeushenkilö mutta jonka toiminta on luonteeltaan pysyvää, esimerkiksi emoyhtiön sivutoimipaikkaa, jolla on oma johto ja jolla on käytännön valmiudet käydä liikeneuvotteluja kolmansien osapuolten kanssa niin, että vaikka kolmannet osapuolet tietävät, että tarvittaessa emoyhtiöön eli ulkomailla sijaitsevan päätoimipaikkaan on oikeudellinen yhteys, niiden ei tarvitse toimia suoraan tällaisen emoyhtiön kanssa, vaan ne voivat toteuttaa liiketoimia sivutoimipaikan kanssa; d) 'sijoittautuminen' a alakohdassa tarkoitettujen yhteisön tai Tadzikistanin yhtiöiden oikeutta alkaa harjoittaa taloudellista toimintaa perustamalla tytäryhtiöitä ja sivuliikkeitä yhteisössä tai Tadzikistanissa; e) 'toiminta' taloudellisen toiminnan harjoittamista; f) 'taloudellinen toiminta' teollista ja kaupallista toimintaa sekä vapaiden ammattien harjoittamista. Tämän luvun ja III luvun määräyksiä sovelletaan myös kansainvälisessä meriliikenteessä, mukaan lukien meriosuuden sisältävät intermodaalikuljetukset, niihin jäsenvaltioiden tai Tadzikistanin kansalaisiin, jotka ovat sijoittautuneet yhteisön tai Tadzikistanin ulkopuolelle, ja niihin laivanvarustamoihin, jotka ovat sijoittautuneet yhteisön tai Tadzikistanin ulkopuolelle ja jotka ovat jonkin jäsenvaltion tai Tadzikistanin kansalaisen määräysvallassa, jos niille kuuluvat alukset on rekisteröity tässä jäsenvaltiossa tai Tadzikistanissa kyseisen maan lainsäädännön mukaisesti. 23 artikla 1. Sen estämättä, mitä tässä sopimuksessa muuten määrätään, sopimuspuolta ei estetä toteuttamasta vakavaraisuustoimenpiteitä, muun muassa suojellakseen sijoittajia, tallettajia, vakuutettuja tai sellaisia henkilöitä, joiden omaisuuden hoidosta vastaa rahoituspalvelujen toimittaja, tai varmistaakseen rahoitusjärjestelmän loukkaamattomuuden ja vakauden. Jos nämä toimenpiteet eivät ole tämän sopimuksen määräysten mukaisia, niitä ei saa käyttää keinoina välttää sopimuspuolen tästä sopimuksesta johtuvia velvoitteita. 2. Tätä sopimusta ei saa tulkita sopimuspuoleen kohdistuvaksi vaatimukseksi ilmaista yksittäisten asiakkaiden liiketoimia tai tilejä koskevia tietoja tai julkisten laitosten hallussa olevia luottamuksellisia tai omistusta koskevia tietoja. 3. Tässä sopimuksessa tarkoitetaan ilmaisulla 'rahoituspalvelut' liitteessä III esitettyä toimintaa. 24 artikla Tämän sopimuksen määräykset eivät estä sopimuspuolta soveltamasta tarvittavia toimenpiteitä, joilla estetään sellaisten sen toteuttamien toimenpiteiden kiertäminen, jotka koskevat kolmansien maiden pääsyä sopimuspuolen markkinoille tämän sopimuksen määräysten nojalla. 25 artikla 1. Sen estämättä, mitä tämän osaston I luvussa määrätään, Tadzikistanin alueelle sijoittautuneella yhteisön yhtiöllä tai yhteisön alueelle sijoittautuneella Tadzikistanin yhtiöllä on oikeus palkata tai antaa tytäryhtiönsä tai sivuliikkeensä palkata Tadzikistanin tai yhteisön alueella vastaanottavan valtion voimassa olevan lainsäädännön mukaisesti työntekijöitä, jotka ovat yhteisön jäsenvaltioiden ja vastaavasti Tadzikistanin kansalaisia, jos nämä työntekijät ovat tämän artiklan 2 kohdassa määriteltyjä keskeisissä tehtävissä työskenteleviä henkilöitä ja jos ainoastaan yhtiöt tai sivuliikkeet palkkaavat heidät. Näiden työntekijöiden oleskelu- ja työlupa on voimassa ainoastaan asianomaisen työskentelyjakson ajan. 2. Edellä mainittujen yhtiöiden, jäljempänä 'yhtiökokonaisuus', keskeisissä tehtävissä työskentelevät henkilöt ovat c alakohdassa tarkoitettuja 'yhtiön sisäisen siirron saajia', jos yhtiökokonaisuus on oikeushenkilö ja jos kyseiset henkilöt ovat olleet sen palveluksessa tai sen osakkaita (muita kuin pääosakkaita) vähintään ennen mainittua siirtoa edeltävän vuoden ajan: a) yhtiökokonaisuudessa johtavassa asemassa olevat henkilöt, jotka ensisijaisesti johtavat yhtiötä pääasiallisesti yhtiön hallituksen tai osakkeenomistajien taikka niiden kaltaisten elinten tai henkilöiden valvomina tai johtamina ja joiden tehtäviin kuuluu: - johtaa yritystä, sen osastoa tai alaosastoa, - valvoa ja tarkastaa muun valvonta-, johto- tai teknisissä tehtävissä toimivan henkilöstön työskentelyä, - henkilökohtainen toimivalta palkata tai irtisanoa työntekijöitä taikka antaa heidän palkkaamistaan, irtisanomistaan tai muita henkilöstöön liittyviä suosituksia; b) yhtiökokonaisuudessa työskentelevät henkilöt, joilla on yhtiön toiminnalle, tutkimusvälineille, teknologialle tai hallinnolle olennaisen tärkeää poikkeuksellista osaamista. Tällaisen osaamisen arvioinnissa voidaan ottaa huomioon yhtiössä tarvittavan erityisosaamisen lisäksi sellaiseen työhön tai toimialaan liittyvä huomattava pätevyys, joka edellyttää teknistä erityisosaamista, mukaan lukien kuuluminen luvanvaraisten ammattien harjoittajiin; c) 'yhtiön sisäisen siirron saaja' määritellään luonnolliseksi henkilöksi, joka työskentelee yhtiökokonaisuudessa sopimuspuolen alueella ja joka siirretään väliaikaisesti taloudellista toimintaa harjoitettaessa toisen sopimuspuolen alueelle. Kyseisen yhtiökokonaisuuden pääasiallisen toimipaikan on oltava jommankumman sopimuspuolen alueella, ja siirron on tapahduttava tämän yhtiökokonaisuuden tytäryhtiöön tai sivuliikkeeseen, jonka tosiasiallinen taloudellinen toiminta on samankaltaista toisen sopimuspuolen alueella. 26 artikla 1. Sopimuspuolet pyrkivät kaikin tavoin välttämään sellaisten toimenpiteiden tai toimien toteuttamista, jotka muuttavat niiden yhtiöiden sijoittautumista ja toimintaa koskevat edellytykset rajoittavammiksi kuin ne olivat tämän sopimuksen allekirjoituspäivää edeltävänä päivänä. 2. Tämän artiklan määräykset eivät rajoita 34 artiklan määräysten soveltamista: 34 artiklan soveltamisalaan kuuluvia tilanteita koskevat ainoastaan kyseisen artiklan määräykset. 3. Tadzikistanin tasavallan hallitus antaa kumppanuuden ja yhteistyön hengessä sekä 40 artiklan määräysten mukaisesti yhteisölle tiedon aikeistaan antaa uutta lainsäädäntöä, joka saattaa muuttaa yhteisön yhtiöiden, tytäryhtiöiden ja sivuliikkeiden sijoittautumista Tadzikistaniin ja siellä toimimista koskevat edellytykset rajoittavammiksi kuin ne olivat sopimuksen allekirjoittamispäivää edeltävänä päivänä. Yhteisö voi pyytää Tadzikistania toimittamaan sille luonnokset tällaiseksi lainsäädännöksi tai asetuksiksi ja aloittaa näitä luonnoksia koskevat neuvottelut. 4. Jos Tadzikistanissa käyttöön otettu lainsäädäntö muuttaa Tadzikistaniin sijoittautuneiden yhteisön yhtiöiden tytäryhtiöiden ja sivuliikkeiden toimintaa koskevat edellytykset rajoittavammiksi kuin ne olivat tämän sopimuksen allekirjoittamispäivää edeltävänä päivänä, kyseessä olevia säädöksiä ei sovelleta asianomaisen säädöksen voimaantuloa seuraavien kolmen vuoden aikana sellaisiin tytäryhtiöihin ja sivuliikkeisiin, jotka olivat jo sijoittautuneet Tadzikistaniin säädöksen tullessa voimaan. III LUKU Valtioiden rajat ylittävä palvelujen tarjoaminen yhteisön ja Tadzikistanin välillä 27 artikla 1. Sopimuspuolet sitoutuvat tämän luvun määräysten mukaisesti toteuttamaan tarvittavat toimenpiteet salliakseen asteittain sen, että yhteisön tai Tadzikistanin yhtiöt, jotka ovat sijoittautuneet eri sopimuspuolen alueelle kuin palvelujen vastaanottaja, voivat tarjota palveluja ottaen huomioon sopimuspuolten palvelualoilla tapahtunut kehitys. 2. Yhteistyöneuvosto antaa 1 kohdan täytäntöönpanoa koskevia suosituksia. 28 artikla Sopimuspuolet tekevät yhteistyötä tavoitteenaan markkinoille suuntautuneen palvelualan kehittäminen Tadzikistanissa. 29 artikla 1. Sopimuspuolet sitoutuvat soveltamaan tehokkaasti periaatetta kaupallisin perustein tapahtuvasta vapaasta pääsystä kansainvälisille merenkulun markkinoille ja liikenteeseen: a) mitä edellä määrätään, ei rajoita tämän sopimuksen sopimuspuoliin sovellettavia Yhdistyneiden Kansakuntien linjakonferenssien käyttäytymissäännöistä tehtyyn yleissopimukseen perustuvia oikeuksia ja velvollisuuksia. Linjakonferenssiin kuulumattomat yhtiöt saavat kilpailla konferenssiin kuuluvien yhtiöiden kanssa edellyttäen, että ne noudattavat periaatetta kaupallisin perustein tapahtuvasta rehellisestä kilpailusta; b) sopimuspuolet vahvistavat sitoutuneensa kuivan ja nestemäisen irtotavaran vapaaseen kilpailuun. 2. Sovellettaessa 1 kohdan periaatteita sopimuspuolet: a) eivät tämän sopimuksen voimaantulosta alkaen sovella yhteisön jäsenvaltioiden ja entisen Neuvostoliiton kahdenvälisten sopimusten kuljetusosuuksia koskevia määräyksiä; b) eivät tulevaisuudessa sisällytä kolmansien maiden kanssa tekemiinsä kahdenvälisiin sopimuksiin kuljetusosuuksia koskevia sopimuslausekkeita, lukuun ottamatta poikkeuksellisia olosuhteita, joissa jommankumman sopimuspuolen laivanvarustamoilla ei olisi muutoin mahdollisuutta harjoittaa liikennettä kyseiseen kolmanteen maahan ja sieltä pois; c) kieltävät tulevissa kahdenvälisissä sopimuksissaan kuivan ja nestemäisen irtotavaran kuljetusosuuksia koskevat lausekkeet; d) poistavat tämän sopimuksen voimaantulosta alkaen kaikki yksipuoliset toimenpiteet sekä hallinnolliset, tekniset ja muut esteet, joilla voi olla rajoittava tai syrjivä vaikutus palvelujen vapaaseen tarjoamiseen kansainvälisessä meriliikenteessä. 3. Kumpikin sopimuspuoli muun muassa myöntää toisen sopimuspuolen kansalaisten tai yhtiöiden aluksille vähintään yhtä suotuisan kohtelun kuin se myöntää omille aluksilleen kansainväliseen kauppaan käytettäviin satamiin pääsyn, infrastruktuurin ja satamien meriliikennettä avustavien palvelujen käytön sekä niihin liittyvien maksujen ja veloitusten, tullipalvelujen, laituripaikkojen osoittamisen sekä lastaus- ja purkamislaitteiden osalta. 30 artikla Jotta varmistettaisiin sopimuspuolten välisen liikenteen yhteensovitettu kehitys, joka on mukautettu niiden kaupallisiin tarpeisiin, voidaan tarvittaessa sopia molemminpuolista markkinoille pääsyä ja palvelujen tarjoamista koskevista edellytyksistä maa-, rautatie- ja vesiliikenteessä sekä mahdollisesti lentoliikenteessä erityisissä sopimuksissa, jotka sopimuspuolet neuvottelevat tämän sopimuksen tultua voimaan. IV LUKU Yleiset määräykset 31 artikla 1. Tämän osaston määräyksiä sovelletaan, jollei yleisen järjestyksen, yleisen turvallisuuden tai kansanterveyden perusteella annetuista rajoituksista muuta johdu. 2. Niitä ei sovelleta toimintaan, joka sopimuspuolten alueella liittyy edes tilapäisesti viranomaisten toimivallan käyttämiseen. 32 artikla Tätä osastoa sovellettaessa tämän sopimuksen määräykset eivät estä sopimuspuolia soveltamasta luonnollisten henkilöiden maahanpääsyä, oleskelua, työskentelyä, työehtoja ja sijoittautumista sekä palvelujen tarjontaa koskevaa lainsäädäntöään, jos sillä tavoin ei mitätöidä tai heikennetä etuja, jotka kuuluvat sopimuspuolelle tämän sopimuksen tietyn määräyksen perusteella. Edellä mainittu määräys ei rajoita 31 artiklan soveltamista. 33 artikla Tadzikistanin ja yhteisön yhtiöiden yhteisessä määräysvallassa tai yhteisessä omistuksessa oleviin yhtiöihin sovelletaan myös II, III ja IV luvun määräyksiä. 34 artikla Jommankumman sopimuspuolen sopimuksen nojalla toiselle myöntämä kohtelu ei saa kuukautta ennen palvelujen kauppaa koskevan yleissopimuksen (GATS) asiaa koskevien velvoitteiden voimaantulopäivää olevasta päivästä alkaen GATS-sopimuksen soveltamisalaan kuuluvien alojen tai toimenpiteiden osalta olla edullisempi kuin ensiksi mainitun sopimuspuolen GATS-sopimuksen määräysten mukaisesti myöntämä kohtelu; tämä koskee kaikkia palvelualoja, alasektoreja ja palvelujen tarjoamisen muotoja. 35 artikla Sovellettaessa II, III ja IV lukua ei oteta huomioon kohtelua, jonka yhteisö, sen jäsenvaltiot tai Tadzikistan myöntävät taloudellista yhdentymistä koskeviin sopimuksiin sisällytettyjen sitoumusten perusteella GATS-sopimuksen V artiklan periaatteiden mukaisesti. 36 artikla 1. Tämän osaston määräysten mukaisesti myönnettyä suosituimmuuskohtelua ei sovelleta veroetuihin, joita sopimuspuolet myöntävät tai aikovat myöntää tulevaisuudessa kaksinkertaisen verotuksen välttämistä koskevien sopimusten perusteella, tai muihin verojärjestelyihin. 2. Tämän osaston määräyksiä ei saa tulkita esteeksi sille, että sopimuspuolet ottavat käyttöön tai toteuttavat toimenpiteitä, joiden tarkoituksena on estää kaksinkertaisen verotuksen välttämisestä tehtyjen sopimusten verotusta koskevien määräysten sekä muiden verojärjestelyjen tai kotimaisen verolainsäädännön mukaisten verojen välttäminen tai kiertäminen. 3. Tämän osaston määräyksiä ei saa tulkita esteeksi sille, että jäsenvaltiot tai Tadzikistan erottelevat niiden verolainsäädännön asiaa koskevia määräyksiä sovellettaessa erilaisessa asemassa olevia veronmaksajia toisistaan, erityisesti näiden asuinpaikan perusteella. 37 artikla Mitä II, III ja IV luvussa määrätään, ei saa tulkita siten, että: - annetaan oikeus jäsenvaltioiden kansalaisille saapua Tadzikistanin alueelle tai Tadzikistanin kansalaisille saapua yhteisön alueelle tai oleskella siellä missä tahansa ominaisuudessa ja erityisesti yhtiön osakkeenomistajana tai osakkaana tai sen johtajana tai työntekijänä taikka palvelujen tarjoajana tai vastaanottajana, - Tadzikistanin yhtiöiden sivuliikkeille tai tytäryhtiöille yhteisössä annetaan oikeus työllistää tai antaa työllistää Tadzikistanin kansalaisia yhteisön alueella, - yhteisön yhtiöiden sivuliikkeille tai tytäryhtiöille Tadzikistanissa annetaan oikeus työllistää tai antaa työllistää jäsenvaltioiden kansalaisia Tadzikistanin tasavallan alueella, - Tadzikistanin yhtiöille taikka Tadzikistanin yhtiöiden sivuliikkeille tai tytäryhtiöille yhteisössä annetaan oikeus palkata Tadzikistanin henkilöitä työskentelemään muille henkilöille ja muiden henkilöiden valvonnassa tilapäisin työsopimuksin, - yhteisön yhtiöille taikka yhteisön yhtiöiden sivuliikkeille tai tytäryhtiöille Tadzikistanissa annetaan oikeus palkata jäsenvaltioiden kansalaisia työntekijöiksi tilapäisin työsopimuksin, sanotun kuitenkaan rajoittamatta 24 artiklan määräysten soveltamista. V LUKU Juoksevat maksut ja pääoma 38 artikla 1. Sopimuspuolet sitoutuvat sallimaan kaikki vapaasti vaihdettavana valuuttana tämän sopimuksen määräysten mukaisesti suoritettavat yhteisön ja Tadzikistanin asukkaiden väliset maksut, jotka liittyvät tämän sopimuksen määräysten mukaiseen tavaroiden, palvelujen tai henkilöiden liikkuvuuteen. 2. Tämän sopimuksen voimaantulosta alkaen varmistetaan maksutaseen pääomatiliin sisältyvissä suorituksissa pääoman vapaa liikkuvuus sellaisten yhtiöiden suorissa investoinneissa, jotka on perustettu vastaanottavan maan lainsäädännön mukaisesti, ja investoinneissa, jotka on tehty II luvun määräysten mukaisesti, sekä näiden investointien ja niistä saatujen voittojen rahaksi muuttaminen ja kotiuttaminen. 3. Tämän sopimuksen tultua voimaan ei oteta käyttöön uusia valuuttarajoituksia, jotka koskevat yhteisön ja Tadzikistanin asukkaiden välisiä pääomanliikkeitä ja niihin liittyviä juoksevia maksuja, eikä olemassa olevia rajoituksia tiukenneta, sanotun kuitenkaan rajoittamatta 2 tai 5 kohdan määräysten soveltamista. 4. Sopimuspuolet neuvottelevat keskenään helpottaakseen muiden kuin 2 kohdassa tarkoitettujen pääomamuotojen liikkuvuutta yhteisön ja Tadzikistanin tasavallan välillä tämän sopimuksen tavoitteiden edistämiseksi. 5. Tämän artiklan määräysten mukaisesti ja kunnes Kansainvälisen valuuttarahaston (IMF) perustamissopimuksen VIII artiklassa tarkoitettu Tadzikistanin valuutan täydellinen vaihdettavuus on toteutettu, Tadzikistan voi poikkeuksellisissa olosuhteissa soveltaa lyhyen ajan ja keskipitkän ajan luottojen myöntämiseen ja saamiseen liittyviä valuuttarajoituksia, siltä osin kuin nämä rajoitukset on asetettu sille näiden luottojen myöntämiseksi ja sen asema IMF:ssä sallii ne. Tadzikistan soveltaa näitä rajoituksia ketään syrjimättä. Niitä sovelletaan siten, että ne haittaavat mahdollisimman vähän tämän sopimuksen toimintaa. Tadzikistan antaa yhteistyöneuvostolle viipymättä tiedon näiden toimenpiteiden käyttöönotosta ja niihin liittyvistä muutoksista. 6. Jos yhteisön ja Tadzikistanin väliset pääomansiirrot poikkeuksellisissa olosuhteissa aiheuttavat tai uhkaavat aiheuttaa vakavia vaikeuksia valuuttakurssipolitiikan tai rahapolitiikan toteuttamiselle yhteisössä tai Tadzikistanissa, yhteisö tai Tadzikistan voi toteuttaa suojatoimenpiteitä yhteisön ja Tadzikistanin välisen pääomien liikkuvuuden osalta enintään kuuden kuukauden ajan, jos mainitut toimenpiteet ovat ehdottomasti tarpeen, sanotun kuitenkaan rajoittamatta 1 ja 2 kohdan soveltamista. VI LUKU Immateriaalioikeuksien, teollisoikeuksien ja kaupallisten oikeuksien suojelu 39 artikla 1. Tadzikistan jatkaa tämän artiklan ja liitteen IV määräysten mukaisesti immateriaalioikeuksien, teollisoikeuksien ja kaupallisten oikeuksien suojelun parantamista varmistaakseen viiden vuoden kuluessa tämän sopimuksen voimaantulosta yhteisön suojelun tasoon verrattavissa olevan suojelun tason, mukaan lukien tehokkaat keinot kyseisten oikeuksien täytäntöönpanon varmistamiseksi. 2. Tadzikistan liittyy viiden vuoden kuluessa tämän sopimuksen voimaantulosta sellaisiin liitteessä IV olevassa 1 kohdassa tarkoitettuihin monenvälisiin yleissopimuksiin immateriaalioikeuksien, teollisoikeuksien ja kaupallisten oikeuksien suojelusta, joiden sopimuspuolia jäsenvaltiot ovat tai joita ne tosiasiallisesti soveltavat näihin sopimuksiin sisältyvien asiaa koskevien määräysten mukaisesti. Yhteisö antaa tukea tämän määräyksen täytäntöön panemiseksi mahdollisuuksien mukaan. V OSASTO YHTEISTYÖ LAINSÄÄDÄNNÖN ALALLA 40 artikla 1. Sopimuspuolet tunnustavat, että Tadzikistanin nykyisen ja tulevan lainsäädännön lähentäminen yhteisön lainsäädäntöön on tärkeä edellytys Tadzikistanin ja yhteisön taloudellisten yhteyksien vahvistamiselle. Tadzikistan pyrkii varmistamaan, että sen lainsäädäntö yhtenäistetään vähitellen yhteisön lainsäädäntöön. 2. Lainsäädäntöjen lähentäminen kattaa erityisesti seuraavat alueet: tullilainsäädäntö, yhtiöoikeus, pankkilainsäädäntö ja muita rahoituspalveluja koskeva lainsäädäntö, yrityskirjanpito ja yhtiöverotus, immateriaalioikeudet, työntekijöiden suojelu työpaikoilla, kilpailusäännöt mukaan lukien kaikki liitännäiskysymykset ja kauppaa koskevat säännöt, julkiset hankinnat, ihmisten, eläinten ja kasvien terveyden ja elämän suojelu, ympäristö, kuluttajansuoja, välillinen verotus, tekniset säännöt ja standardit, ydinvoima-alan lainsäädäntö, liikenne ja sähköinen viestintä. 3. Yhteisö antaa Tadzikistanille näiden toimenpiteiden toteuttamisessa tarvittavaa teknistä apua, johon voi sisältyä esimerkiksi: - asiantuntijavaihto, - tietojen toimittaminen varhaisessa vaiheessa, erityisesti olennaisen lainsäädännön osalta, - seminaarien järjestäminen, - lainsäädännön valmistelussa ja täytäntöönpanossa toimivan henkilöstön koulutus, - avunanto olennaisia aloja koskevan yhteisön lainsäädännön kääntämisessä. 4. Sopimuspuolet sopivat tarkastelevansa keinoja soveltaa kilpailulainsäädäntöään yhteiseltä pohjalta tapauksissa, jotka koskevat niiden välistä kauppaa. VI OSASTO SOSIAALIS-TALOUDELLINEN YHTEISTYÖ 41 artikla 1. Yhteisö ja Tadzikistan tekevät taloudellista yhteistyötä edistääkseen talousuudistusta ja talouden elpymistä sekä kestävää kehitystä Tadzikistanissa. Tällä yhteistyöllä lujitetaan nykyisiä taloussuhteita sopimuspuolten etujen mukaisesti. 2. Menettelyt ja muut toimenpiteet suunnitellaan siten, että niillä edistetään taloudellisia ja yhteiskunnallisia uudistuksia sekä talousjärjestelmän rakennemuutosta Tadzikistanissa, ja ne noudattavat kestävän ja sopusointuisen yhteiskunnallisen kehityksen periaatetta. Niihin sisältyvät täysimääräisesti myös ympäristöön ja köyhyyden torjumiseen liittyvät asiat. 3. Tämän vuoksi yhteistyössä keskitytään taloudelliseen ja sosiaaliseen kehittämiseen, inhimillisten voimavarojen kehittämiseen, yritysten tukemiseen (mukaan lukien yksityistäminen, investoinnit ja rahoituspalvelujen kehittäminen), maatalouteen ja elintarvikkeisiin (elintarvikevarmuus mukaan luettuna), vesihuoltoon, energiaan (myös vesivoimaan) ja ydinenergian siviilikäytön turvallisuuteen, terveysalaan, köyhyyden torjumiseen, liikenteeseen, postipalveluihin, sähköiseen viestintään, matkailuun, ympäristönsuojeluun, rajat ylittävään toimintaan ja alueelliseen yhteistyöhön. 4. Erityistä huomiota kiinnitetään toimenpiteisiin, joilla voidaan edistää Tadzikistanin taloudellisia mahdollisuuksia ja alueellista yhteistyötä. 5. Yhteisö voi tarvittaessa antaa teknistä apua taloudellisen yhteistyön ja muiden tässä sopimuksessa määrättyjen yhteistyömuotojen tukemiseksi ottaen huomioon yhteisön asiaa koskevan neuvoston asetuksen, jota sovelletaan itsenäisille valtioille annettavaan tekniseen apuun, yhteisön Keski-Aasian maille myöntämään tekniseen apuun ja sen käyttöön Tadzikistanissa liittyvän alueohjelman painopistealueet sekä tämän avun vahvistetut yhteensovittamis- ja täytäntöönpanomenettelyt. Tadzikistan voi saada tukea myös muista yhteisön ohjelmista neuvoston antamien asiaa koskevien asetusten mukaisesti. 42 artikla Yhteistyö tavara- ja palvelukaupan alalla Sopimuspuolet tekevät yhteistyötä varmistaakseen, että Tadzikistanin kansainvälistä kauppaa käydään WTO:n sääntöjen mukaisesti. Yhteisö antaa Tadzikistanille tätä tarkoitusta varten teknistä apua. Tähän yhteistyöhön sisältyy kaupan helpottamiseen suoraan liittyviä erityiskysymyksiä, millä pyritään erityisesti auttamaan Tadzikistania yhdenmukaistamaan lainsäädäntönsä WTO:n sääntöjen mukaiseksi ja näin mahdollisimman nopeasti täyttämään vaatimukset, joita edellytetään liityttäessä tähän järjestöön. Näitä ovat: - kauppaa ja kaupan liitännäiskysymyksiä, mukaan lukien maksut ja selvittelyjärjestelyt, koskevan politiikan muotoilu, - asiaankuuluvan lainsäädännön valmistelu. 43 artikla Yhteistyö teollisuuden alalla 1. Yhteistyön tarkoituksena on edistää erityisesti: - sopimuspuolten talouden toimijoiden, myös pienten ja keskisuurten yritysten, välisten kaupallisten yhteyksien kehittämistä, - yhteisön osallistumista Tadzikistanin pyrkimyksiin uudistaa sen teollisuuden rakenteet, - liikkeenjohdon parantamista, - teollisuustuotteiden laadun parantamista ja kansainvälisiin vaatimuksiin mukautumista, - tehokkaan tuotanto- ja valmistuskapasiteetin kehittämistä raaka-ainesektorilla, - asianmukaisten kaupallisten sääntöjen ja käytäntöjen kehittämistä, mukaan lukien tuotteiden markkinointi, - ympäristönsuojelua, - sotateollisuuden muuntamista, - henkilöstön koulutusta. 2. Tämän artiklan määräykset eivät vaikuta yrityksiä koskevien yhteisön kilpailusääntöjen soveltamiseen. 44 artikla Investointien edistäminen ja turvaaminen 1. Ottaen huomioon yhteisön ja jäsenvaltioiden toimivalta yhteistyön tavoitteena on luoda suotuisat olosuhteet kotimaisille ja ulkomaisille yksityisille investoinneille, erityisesti parempien investointien turvaamista koskevien edellytysten, pääomansiirtojen ja investointimahdollisuuksia koskevien tietojen vaihdon avulla. 2. Yhteistyön tavoitteena on erityisesti: - jäsenvaltioiden ja Tadzikistanin välisten kaksinkertaisen verotuksen välttämistä koskevien sopimusten tekeminen tarvittaessa, - suotuisten olosuhteiden luominen ulkomaisten investointien houkuttelemiseksi Tadzikistaniin, - vakaan ja riittävän liiketoimintaa koskevan lainsäädännön ja sitä koskevien edellytysten luominen sekä lakia, asetuksia ja hallinnollisia käytäntöjä koskevien tietojen vaihto investointien alalla, - investointimahdollisuuksia koskevien tietojen vaihto muun muassa kaupallisten messujen, näyttelyiden, myyntiviikkojen ja muiden tapahtumien yhteydessä. 45 artikla Julkiset hankinnat Sopimuspuolet tekevät yhteistyötä edistääkseen tavaroiden ja palvelujen julkisten hankintojen kilpailumenettelyjen avoimuutta erityisesti tarjouspyyntöjen avulla. 46 artikla Yhteistyö standardien ja vaatimustenmukaisuuden arvioinnin alalla 1. Sopimuspuolten välisellä yhteistyöllä edistetään lähentymistä kansainvälisesti hyväksyttyihin metrologiaa, standardeja ja vaatimustenmukaisuuden arviointia koskeviin arviointiperusteisiin, periaatteisiin ja suuntaviivoihin. Tarkoituksena on myös helpottaa vaatimustenmukaisuuden arvioinnin vastavuoroista tunnustamista sekä parantaa Tadzikistanin tuotteiden laatua. 2. Sopimuspuolet pyrkivät tämän vuoksi tekemään yhteistyötä teknistä apua koskevissa hankkeissa, joilla: - edistetään asianmukaista yhteistyötä kyseisten alojen erityisjärjestöjen ja -elinten kanssa, - edistetään yhteisön teknisten määräysten käyttöä sekä eurooppalaisten standardien ja vaatimustenmukaisuuden arviointimenettelyjen soveltamista, - mahdollistetaan kokemusten ja teknisen tiedon jakaminen laadunhallinnan alalla. 47 artikla Kaivostoiminta ja raaka-aineet 1. Sopimuspuolten tavoitteena on lisätä investointeja ja kauppaa kaivostoiminnan ja raaka-aineiden, myös ei-rautametallien alalla. 2. Yhteistyössä keskitytään erityisesti seuraaville aloille: - kaivostoiminnan ja ei-rautametalleihin liittyvien teollisuuden alojen kehitystä koskevien tietojen vaihto, - yhteistyötä koskevien oikeudellisten rakenteiden luominen, - kauppaan liittyvät kysymykset, - ympäristönsuojelua koskevan lainsäädännön antaminen ja täytäntöönpano, - koulutus, - kaivostoiminnan turvallisuus. 48 artikla Yhteistyö tieteen ja teknologian alalla 1. Sopimuspuolet edistävät yhteistyötä siviilitarkoituksiin suunnatun tieteellisen tutkimuksen ja teknologian kehittämisen (TTK) alalla yhteisen edun mukaisesti sekä, ottaen huomioon voimavarojen saatavuuden, riittävää mahdollisuutta osallistua sopimuspuolten vastaaviin ohjelmiin, jollei immateriaalioikeuksien, teollisoikeuksien ja kaupallisten oikeuksien tehokkaan suojelun asianmukaisesta tasosta muuta johdu. 2. Tieteen ja teknologian alan yhteistyöhön sisältyy: - tieteellisten ja teknisten tietojen vaihto, - yhteinen TTK-toiminta, - koulutustoiminta ja vaihto-ohjelmat sopimuspuolten TTK-toiminnassa mukana olevien tiedemiesten, tutkijoiden ja teknikoiden liikkuvuuden edistämiseksi. Jos tämä yhteistyö on sellaista, että siihen sisältyy koulutusta ja/tai harjoittelua, se olisi tehtävä 49 artiklan määräysten mukaisesti. Sopimuspuolet voivat yhteisestä sopimuksesta harjoittaa muita tieteen ja teknologian alan yhteistyömuotoja. Tätä yhteistyötä tehtäessä kiinnitetään erityistä huomiota sellaisten tiedemiesten, insinöörien, tutkijoiden ja teknikkojen uudelleentyöllistämiseen, jotka osallistuvat tai ovat osallistuneet joko joukkotuhoaseiden tuotannon tutkimukseen tai niiden tutkimukseen ja tuotantoon. 3. Tämän artiklan soveltamisalaan kuuluva yhteistyö tehdään sellaisten erityisjärjestelyjen mukaisesti, joista neuvotellaan ja päätetään kummankin sopimuspuolen hyväksymiä menettelyjä noudattaen ja joilla vahvistetaan muun muassa asianmukaiset immateriaalioikeuksiin, teollisoikeuksiin ja kaupallisiin oikeuksiin liittyvät määräykset. 49 artikla Koulutus ja ammatillinen koulutus 1. Sopimuspuolet tekevät yhteistyötä parantaakseen yleistä koulutustasoa ja ammatillista pätevyyttä Tadzikistanissa sekä julkisella että yksityisellä sektorilla. 2. Yhteistyössä keskitytään erityisesti seuraaviin aloihin: - Tadzikistanin korkea-asteen koulutusjärjestelmien nykyaikaistaminen, mukaan lukien korkea-asteen koulutuslaitosten todistusjärjestelmät ja korkeakoulujen tutkintotodistusten luokittelu, - julkisen ja yksityisen sektorin johtajien ja valtion virkamiesten koulutus erikseen määriteltävillä ensisijaisen tärkeillä alueilla, - oppilaitosten sekä oppilaitosten ja yhtiöiden välinen yhteistyö, - opettajien, tutkinnon suorittaneiden, hallintohenkilöstön, nuorten tiedemiesten ja tutkijoiden sekä nuorison liikkuvuus, - Eurooppaopintojen edistäminen sopivissa oppilaitoksissa, - yhteisön kielten opetus, - konferenssitulkkien jatkokoulutus, - toimittajien koulutus, - kouluttajien koulutus. 3. Sopimuspuolen mahdollista osallistumista toisen sopimuspuolen vastaaviin opetus- ja koulutusalan ohjelmiin voidaan harkita sopimuspuolten menettelyjä noudattaen, ja tarvittaessa luodaan institutionaaliset rakenteet ja laaditaan yhteistyösuunnitelmat, joiden perustana on Tadzikistanin osallistuminen yhteisön TEMPUS-ohjelmaan. 50 artikla Maatalous ja maatalouden raaka-aineita jalostava teollisuus Tämän alan yhteistyön tarkoituksena on maatalouden ja sen rakenteiden uudistaminen, maatalouden nykyaikaistaminen, sairauksien torjuminen sekä maatalouden, eläinten kasvatuksen ja maatalouden raaka-aineita jalostavan teollisuuden yksityistäminen ja rakenneuudistus Tadzikistanin tasavallassa. Lisäksi tarkoituksena on edistää Tadzikistanin tuotteiden menekkiä kotimaan ja ulkomaiden markkinoilla sellaisin edellytyksin, että varmistetaan ympäristönsuojelu ja otetaan huomioon tarve parantaa elintarvikevarmuutta sekä kehittää maatalouden raaka-aineita jalostavaa teollisuutta ja maataloustuotteiden valmistusta ja jakelua. Sopimuspuolten tavoitteena on myös Tadzikistanin määräysten asteittainen lähentäminen yhteisön teknisiin määräyksiin, jotka koskevat maatalouden raaka-aineita jalostavan teollisuuden tuotteita ja maataloustuotteita, mukaan lukien ihmisten ja kasvien terveyttä koskevat määräykset. 51 artikla Energia 1. Sopimuspuolet tekevät yhteistyötä markkinatalouden ja Euroopan energiaperuskirjan periaatteita noudattaen, ottaen huomioon Euroopan energiamarkkinoiden asteittaisen yhdentymisen. 2. Yhteistyössä keskitytään muun muassa energiapolitiikan muotoiluun ja kehittämiseen. Siihen sisältyvät muiden ohella seuraavat alueet: - energia-alan hallinnon ja sääntelyn kehittäminen markkinatalouteen sopivaksi, - energian jakelun parantaminen, mukaan lukien jakelun turvaaminen, taloudellisesti ja ympäristöystävällisesti, - energiansäästön ja energiatehokkuuden edistäminen sekä energiatehokkuutta ja siihen liittyviä ympäristönäkökohtia koskevan energiaperuskirjan pöytäkirjan täytäntöönpano, - energiainfrastruktuurin nykyaikaistaminen, - jakelua ja käyttöä koskevien energiateknologioiden parantaminen eri energiamuotojen osalta, - energia-alan hallinnointi ja tekninen koulutus, - energian ja energia-aineiden kuljetus ja kauttakuljetus, - institutionaalisten, oikeudellisten, verotukseen liittyvien ja muiden sellaisten edellytysten käyttöön ottaminen, joilla kannustetaan energia-alan kauppaa ja investointeja, - vesivoiman ja muiden uusiutuvien energialähteiden kehittäminen. 3. Sopimuspuolet vaihtavat keskenään energia-alan investointihankkeita koskevia oleellisia tietoja, erityisesti energiavarantojen tuotannon ja öljy- ja kaasuputkien tai muiden energia-alan tuotteiden kuljetusmuotojen rakentamisen ja kunnostamisen osalta. Sopimuspuolet kiinnittävät erityistä huomiota energia-alan investointitoiminnan yhteistyöhön ja tapaan, jolla tätä toimintaa säännellään. Ne tekevät yhteistyötä pannakseen mahdollisimman tehokkaasti täytäntöön IV osaston ja 44 artiklan määräykset energia-alan investointien osalta. 52 artikla Ympäristö ja terveys 1. Sopimuspuolet kehittävät ja lujittavat ympäristön ja ihmisten terveyden suojelua koskevaa yhteistyötään ottaen huomioon Euroopan energiaperuskirjan, vuoden 1993 huhtikuussa pidetyn Luzernin kokouksen julistukset, vuoden 1995 lokakuussa pidetyn Sofian konferenssin ja energiaperuskirjasta tehdyn sopimuksen ja erityisesti sen 19 artiklan sekä energiatehokkuutta ja siihen liittyviä ympäristönäkökohtia koskevan energiaperuskirjan pöytäkirjan. 2. Yhteistyön tavoitteena on ympäristön suojeleminen ja kaikenlaisen pilaantumisen ehkäiseminen, ja siihen sisältyy erityisesti: - pilaantumisen tason tehokas valvonta ja ympäristön arviointi; ympäristön tilaa koskeva tietojärjestelmä, - paikallisen, alueellisen ja valtioiden rajat ylittävän ilman ja veden pilaantumisen torjunta, - luonnontilan palauttaminen, - kestävä, tehokas ja ympäristöä säästävä energian tuotanto ja käyttö, - teollisuuslaitosten turvallisuus, - kemiallisten aineiden luokitus ja turvallinen käsittely, - veden laatu, - jätteiden vähentäminen, kierrätys ja turvallinen jätehuolto, Baselin yleissopimuksen täytäntöönpano sen jälkeen, kun se on allekirjoitettu, - maatalouden ympäristövaikutukset; maaperän eroosio; kemiallinen pilaantuminen, - metsien suojelu, - biologisen monimuotoisuuden säilyttäminen, suojelualueet ja biologisten voimavarojen kestävä käyttö ja hallinta, - maan käytön suunnittelu, mukaan lukien rakentaminen ja kaupunkisuunnittelu, - taloudellisten ja verotuksellisten keinojen käyttäminen, - maailmanlaajuiset ilmastonmuutokset, - ympäristökasvatus ja ympäristötietoisuus, - hankkeiden valtioiden rajat ylittävien ympäristövaikutusten arvioinnista tehdyn Espoon yleissopimuksen täytäntöönpano sen jälkeen, kun se on allekirjoitettu. 3. Yhteistyötä tehdään erityisesti seuraavilla tavoilla: - suunnitelmien kehittäminen suuronnettomuuksien ja muiden hätätilanteiden varalle, - tietojen ja asiantuntijoiden vaihto, mukaan lukien puhtaan teknologian siirtoon ja bioteknologian turvalliseen ja ympäristöystävälliseen käyttöön liittyvät tiedot ja näitä asioita käsittelevät asiantuntijat, - yhteinen tutkimustoiminta, - lainsäädännön kehittäminen yhteisön säännöksiä vastaavaksi, - alueellinen yhteistyö, mukaan lukien yhteistyö Euroopan ympäristökeskuksessa ja kansainvälisellä tasolla, - strategioiden kehittäminen, erityisesti maailmanlaajuisten ja ilmastoon liittyvien kysymysten osalta sekä kestävän kehityksen saavuttamiseksi, - ympäristövaikutuksia koskevat tutkimukset. 4. Sopimuspuolet pyrkivät kehittämään yhteistyötään ihmisten terveyteen liittyvissä kysymyksissä, erityisesti antamalla teknistä apua tartuntatautien ehkäisemisessä ja torjumisessa sekä äitien ja pienten lasten suojelemisessa. 53 artikla Liikenne Sopimuspuolet kehittävät ja lujittavat yhteistyötään liikenteen alalla. Tämän yhteistyön tavoitteena on muun muassa kunnostaa ja nykyaikaistaa Tadzikistanin liikennejärjestelmät ja -verkot, kehittää kuljetusjärjestelmiä ja varmistaa niiden yhteensoveltuvuus kokonaisvaltaisemman liikennejärjestelmän saavuttamiseksi, eritellä ja valmistella ensisijaiset hankkeet sekä pyrkiä houkuttelemaan investointeja niiden toteuttamiseksi. Yhteistyöhön sisältyy erityisesti: - tieliikenteen, rautateiden ja lentoasemien hallinnon ja toiminnan nykyaikaistaminen, - rautateiden, vesiväylien, maanteiden ja lentoasemien infrastruktuurien sekä vesiliikenteen apuvälineiden nykyaikaistaminen ja kehittäminen, mukaan lukien yhteisen edun mukaisten pääteiden ja Euroopan laajuisten reittien nykyaikaistaminen edellä mainittujen ja erityisesti TRACECA-hankkeeseen liittyvien liikennemuotojen osalta, - multimodaalikuljetusten edistäminen ja kehittäminen, - yhteisten tutkimus- ja kehitysohjelmien edistäminen, - lainsäädännöllisten ja institutionaalisten puitteiden valmistelu liikennepolitiikan kehittämistä ja täytäntöönpanoa varten, mukaan lukien liikennealan yksityistäminen, - menettelyjen yksinkertaistaminen alueella kaikenlaisten liikennemuotojen osalta. 54 artikla Sähköinen viestintä ja postipalvelut Sopimuspuolet laajentavat ja lujittavat toimivaltansa rajoissa yhteistyötään seuraavilla aloilla: - politiikkojen ja suuntaviivojen vahvistaminen sähköisen viestinnän ja postipalvelujen kehittämiseksi, - sähköisen viestinnän ja postipalvelujen tariffipolitiikan ja markkinoinnin periaatteiden kehittäminen, - teknologian ja taitotiedon siirto, erityisesti Euroopan teknisten standardien ja sertifiointijärjestelmien osalta, - sähköistä viestintää ja postipalveluja koskevien hankkeiden kehittäminen sekä investoinnin kannustaminen, - sähköisten viestintäpalvelujen ja postipalvelujen tehokkuuden ja laadun parantaminen muun muassa vapauttamalla alasektorien toiminta, - sähköisen viestinnän pitkälle kehittynyt soveltaminen, erityisesti varojen sähköisen siirron alalla, - sähköisten viestintäverkkojen hallinto ja mahdollisimman tehokas käyttö, - sähköisten viestintäpalvelujen ja postipalvelujen tarjontaa sekä radiotaajuuksien käyttöä koskeva asianmukainen lainsäädäntö, - sähköisen viestinnän ja postipalvelujen alan koulutus markkinoiden edellytysten mukaista toimintaa varten. 55 artikla Rahoituspalvelut ja verotukseen liittyvät laitokset 1. Rahoituspalvelujen alan yhteistyön tarkoituksena on erityisesti helpottaa Tadzikistanin osallistumista maailmanlaajuisesti hyväksyttyihin vastavuoroisiin maksujärjestelmiin. Teknisessä avussa keskitytään: - osake- ja arvopaperimarkkinoiden kehittämiseen, - pankkipalvelujen kehittämiseen, yhteisten rahoitusvaramarkkinoiden kehittämiseen ja Tadzikistanin osallistumiseen maailmanlaajuisesti hyväksyttyihin maksujärjestelmiin, - vakuutuspalvelujen kehittämiseen, joka muun muassa loisi suotuisat olosuhteet yhteisön yhtiöiden osallistumiselle vakuutusalan yhteisyritysten perustamiseen Tadzikistanissa, sekä vientiluottovakuutusten kehittämiseen. Tällä yhteistyöllä edistetään erityisesti sopimuspuolten suhteiden kehittämistä rahoituspalvelujen alalla. 2. Sopimuspuolet tekevät yhteistyötä kehittääkseen verotusjärjestelmän ja siihen liittyviä laitoksia Tadzikistanissa. Tähän yhteistyöhön sisältyy verotusasioihin liittyvien tietojen ja kokemusten vaihto sekä verotuspolitiikan muotoilussa ja täytäntöönpanossa toimivan henkilöstön kouluttaminen. 56 artikla Yritysten rakenneuudistus ja yksityistäminen Sopimuspuolet toteavat yksityistämisen tärkeyden kestävälle talouden elvyttämiselle ja sopivat tekevänsä yhteistyötä tarvittavien institutionaalisten ja oikeudellisten rakenteiden ja menetelmien kehittämiseksi. Erityistä huomiota kiinnitetään yksityistämisprosessin sujuvuuteen ja avoimuuteen, tietojen ja kokemusten vaihtoon sekä investointialalla annettavaan koulutukseen. Tekninen apu keskitetään muun muassa seuraaviin tavoitteisiin: - sellaisen Tadzikistanin hallituksen institutionaalisen perustan edelleen kehittäminen, joka auttaa määrittelemään yksityistämisprosessin ja ohjaamaan sitä, - Tadzikistanin tasavallan hallituksen yksityistämisstrategian kehittäminen edelleen mukaan lukien lainsäädäntö ja sen täytäntöönpanojärjestelmät, - maankäyttöä ja maan käyttöoikeuksia koskevan markkinataloudellisen ajattelutavan edistäminen, - sellaisten yritysten rakenneuudistus, joita ei vielä voi yksityistää, - yksityisyrittäjyyden kehittäminen, erityisesti pienissä ja keskisuurissa yrityksissä, - sijoitusrahastojen kehittäminen. Tämän yhteistyön tavoitteena on edistää yhteisön investointeja Tadzikistanissa. 57 artikla Aluekehitys 1. Sopimuspuolet lujittavat yhteistyötään aluekehityksen alalla ja maan käytön suunnittelussa. 2. Tätä varten sopimuspuolet edistävät aluepolitiikkaa, -suunnittelua ja -kehitystä sekä aluepolitiikkojen muotoilun menetelmiä koskevien tietojen vaihtoa sopimuspuolten kansallisten, alueellisten ja paikallisten viranomaisten välillä kiinnittäen erityistä huomiota epäsuotuisten alueiden kehittämiseen. Ne edistävät myös suoria yhteyksiä kyseisten viranomaisten sekä sellaisten alueellisten ja julkisten järjestöjen välillä, jotka vastaavat aluesuunnittelusta muun muassa vaihtaakseen tietoja aluekehityksen edistämistavoista. 58 artikla Sosiaalialan yhteistyö 1. Sopimuspuolet kehittävät yhteistyötään terveyden ja turvallisuuden aloilla parantaakseen muun muassa työntekijöiden terveyden ja turvallisuuden suojelun tasoa. Yhteistyöhön sisältyy erityisesti: - yleissivistävä ja ammatillinen koulutus terveyteen ja turvallisuuteen liittyvissä kysymyksissä ja erityisesti aloilla, joilla riskit ovat suuret, - ennalta ehkäisevien toimenpiteiden kehittäminen ja edistäminen ammattitautien ja muiden ammatista aiheutuvien terveyshaittojen torjumiseksi, - suuronnettomuuksien ehkäiseminen ja myrkyllisten aineiden käsittely, - työympäristöön sekä työntekijöiden terveyteen ja turvallisuuteen liittyvän tiedon ja ymmärryksen kehittämistä koskeva tutkimus. 2. Työllisyyden osalta yhteistyöhön sisältyy erityisesti tekninen apu, jota annetaan seuraaviin tarkoituksiin: - työmarkkinoiden mahdollisimman tehokas käyttö, - työnvälitys- ja neuvontapalvelujen nykyaikaistaminen, - rakenneuudistusohjelmien suunnittelu ja hallinto, - työllisyyden kehittämisen edistäminen paikallisella tasolla, - tietojenvaihto joustavaa työllistämistä koskevista ohjelmista, mukaan lukien itsenäisen ammatinharjoittamisen ja yrittäjyyden kannustamiseen tarkoitetut ohjelmat. 3. Sopimuspuolet kiinnittävät erityistä huomiota sosiaaliturvaa koskevaan yhteistyöhön, johon sisältyy muun muassa yhteistyö Tadzikistanin sosiaaliturvauudistusten suunnittelussa ja täytäntöönpanossa. Näiden uudistusten tarkoituksena on kehittää Tadzikistanissa markkinatalouksille ominaisia turvamenetelmiä, jotka kattavat kaikki asianomaiset sosiaaliturvan alat. 59 artikla Matkailu Sopimuspuolet lisäävät ja kehittävät yhteistyötään, johon sisältyy erityisesti: - matkailuelinkeinon edistäminen, - tiedonkulun parantaminen, - taitotiedon siirtäminen, - yhteisiä toimia koskevien mahdollisuuksien tutkiminen, - virallisten matkailusta vastaavien elinten välinen yhteistyö, mainostamiseen tarvittavan aineiston valmistelu mukaan lukien, - matkailun kehittämistä koskeva koulutus. 60 artikla Pienet ja keskisuuret yritykset 1. Sopimuspuolten tavoitteena on kehittää ja vahvistaa pieniä ja keskisuuria yrityksiä (pk-yritykset) ja niiden yhteenliittymiä sekä yhteisön ja Tadzikistanin pienten ja keskisuurten yritysten välistä yhteistyötä. 2. Yhteistyöhön sisältyy tekninen apu erityisesti seuraavilla aloilla: - pk-yrityksiä koskevan lainsäädännön kehittäminen, - asianmukaisen infrastruktuurin kehittäminen pk-yritysten tukemiseksi pk-yritysten välisen viestinnän ja kaupallisen yhteistyön edistämiseksi Tadzikistanin alueella ja sen ulkopuolella sekä rahoituksen hankkimisessa tarvittavien taitojen opettamiseksi pk-yrityksille, - markkinoinnin, kirjanpidon ja tuotteiden laadunohjauksen aloilla annettava koulutus. 61 artikla Tiedotus ja viestintä Sopimuspuolet tukevat tietojenkäsittelyn nykyaikaisten menetelmien kehittämistä, mukaan lukien erityisesti tiedotusvälineet, ja kannustavat tehokasta ja vastavuoroista tietojenvaihtoa. Etusijalle asetetaan ohjelmat, joiden tavoitteena on välittää suurelle yleisölle perustietoa yhteisöstä ja Tadzikistanista, mukaan lukien, jos mahdollista, pääsy tietokantoihin immateriaalioikeudet huomioon ottaen. 62 artikla Kuluttajansuoja Sopimuspuolet aloittavat tiiviin yhteistyön kuluttajansuojajärjestelmiensä yhteensovittamiseksi. Tähän yhteistyöhön voi sisältyä lainsäädäntötyötä ja institutionaalista uudistusta koskevien tietojen vaihto, pysyvien järjestelmien perustaminen vaarallisia tuotteita koskevien tietojen vastavuoroiseksi vaihtamiseksi, kuluttajille annettavan tiedon parantaminen erityisesti hintojen, tuotteiden ominaisuuksien ja tarjottavien palvelujen osalta, kuluttajien etujen edustajien välisen tietojenvaihdon kehittäminen sekä kuluttajansuojapolitiikkojen yhteensovittamisen lisääminen ja seminaarien ja koulutusjaksojen järjestäminen. 63 artikla Tulli 1. Yhteistyön tarkoituksena on varmistaa, että kaikkia suunniteltuja kauppaan ja hyvään kauppatapaan liittyviä määräyksiä noudatetaan, sekä saattaa päätökseen Tadzikistanin tullijärjestelmän lähentäminen yhteisön tullijärjestelmään. 2. Yhteistyöhön sisältyy erityisesti: - tietojenvaihto, - työskentelymenetelmien parantaminen, - yhdistetyn nimikkeistön ja yhtenäisen hallinnollisen asiakirjan käyttöönotto, - tavaraliikenteeseen liittyvien tarkastusten ja muodollisuuksien yksinkertaistaminen, - nykyaikaisten tullin tietojärjestelmien käyttöönoton tukeminen, - seminaarien ja koulutusjaksojen järjestäminen. Tarvittaessa annetaan teknistä apua. 3. Sopimuspuolten hallintoviranomaisten tulliasioita koskevan keskinäisen avun antamisessa noudatetaan tämän sopimuksen liitteessä olevan pöytäkirjan määräyksiä, sanotun kuitenkaan rajoittamatta tässä sopimuksessa ja erityisesti sen VIII osastossa tarkoitettuja yhteistyön muita muotoja. 64 artikla Tilastoalan yhteistyö Tilastoalan yhteistyön tarkoituksena on sellaisen tehokkaan tilastojärjestelmän kehittäminen, jonka avulla saadaan sosiaalis-taloudellisen uudistusprosessin tukemiseen ja seurantaan tarvittavat sekä yksityisen yritystoiminnan kehittämistä Tadzikistanissa edistävät luotettavat tilastot. Sopimuspuolet tekevät yhteistyötä erityisesti seuraavilla aloilla: - Tadzikistanin tilastojärjestelmän mukauttaminen kansainvälisiin menetelmiin, standardeihin ja luokituksiin, - tilastotietojen vaihto, - tarvittavien makro- ja mikrotaloudellisten tietojen toimittaminen talousuudistuksen toteuttamista ja ohjaamista varten. Yhteisö edistää tämän tavoitteen saavuttamista antamalla Tadzikistanille teknistä apua. 65 artikla Taloustieteet Sopimuspuolet helpottavat sosiaalis-taloudellista uudistusprosessia ja talouspolitiikkojen yhteensovittamista yhteistyöllä, jonka tarkoituksena on parantaa niiden talouden perusperiaatteiden ymmärtämistä sekä talouspolitiikan suunnittelua ja toteuttamista markkinataloudessa. Sopimuspuolet vaihtavat tätä varten makrotaloudellisiin tuloksiin ja tulevaisuuden näkymiin liittyviä tietoja. Yhteisö antaa teknistä apua: - auttaakseen Tadzikistania talousuudistuksen toteuttamisessa antamalla asiantuntija-apua ja teknistä apua, - edistääkseen taloustieteilijöiden välistä yhteistyötä taitotiedon siirron edistämiseksi talouspolitiikan suunnittelua varten, sekä tähän politiikkaan liittyvien tutkimustulosten laajan levittämisen varmistamiseksi, - parantaakseen Tadzikistanin kykyä laatia taloudellisia malleja. VII OSASTO YHTEISTYÖ DEMOKRATIAAN JA IHMISOIKEUKSIIN LIITTYVISSÄ KYSYMYKSISSÄ 66 artikla Sopimuspuolet tekevät yhteistyötä kaikissa demokraattisten instituutioiden perustamista tai lujittamista koskevissa kysymyksissä, mukaan lukien oikeusvaltioperiaatteen lujittamisen sekä ihmisoikeuksien ja perusvapauksien kansainvälisen oikeuden ja ETYJ:n periaatteiden mukaisen suojelemisen kannalta olennaiset kysymykset. Tämä yhteistyö tehdään sellaisilla teknisen avun ohjelmilla, joiden tavoitteena on muun muassa auttaa asianomaisen lainsäädännön laatimisessa ja täytäntöönpanemisessa, oikeuslaitoksen toiminnassa, oikeusasioihin liittyvissä valtion tehtävissä ja vaalijärjestelmän toiminnassa. Tarvittaessa ohjelmiin voi sisältyä koulutusta. Sopimuspuolet edistävät kansallisten ja alueellisten viranomaisten, oikeusviranomaisten, parlamentin jäsenten ja valtioista riippumattomien järjestöjen välisiä yhteydenottoja ja vaihtoja. VIII OSASTO YHTEISTYÖ LAINVASTAISEN TOIMINNAN TORJUNNASSA SEKÄ LAITTOMAN MAAHANMUUTON TORJUNNASSA JA VALVONNASSA 67 artikla Sopimuspuolet aloittavat yhteistyön seuraavanlaisen lainvastaisen toiminnan ehkäisemiseksi: - talouteen liittyvä lainvastainen toiminta, mukaan lukien korruptio, - tavaroiden, myös teollisuusjätteiden ja aseiden laiton kauppa, - väärentäminen. Yhteistyö edellä mainituilla aloilla perustuu keskinäisiin neuvotteluihin ja läheiseen yhteistoimintaan. Teknistä ja hallinnollista apua annetaan muun muassa seuraavilla aloilla: - laittoman toiminnan torjuntaa koskevan kansallisen lainsäädännön valmistelu, - tietokeskusten perustaminen, - laittoman toiminnan torjunnan alalla toimivien elinten tehokkuuden lisääminen, - henkilökunnan koulutus ja tutkimusinfrastruktuurien kehittäminen, - laittoman toiminnan torjumiseksi tarkoitettujen molemminpuolisesti hyväksyttävien toimenpiteiden suunnittelu. 68 artikla Rahanpesu 1. Sopimuspuolet ovat yhtä mieltä tarpeesta pyrkiä yhteistyössä estämään se, että niiden rahoitusjärjestelmiä käytetään sellaisten varojen rahanpesuun, jotka on saatu rikollisesta toiminnasta ja erityisesti huumausaineiden laittomasta kaupasta. 2. Tämän alan yhteistyöhön sisältyy erityisesti hallinnollinen ja tekninen apu, jonka tarkoituksena on laatia rahanpesun estämiseen tähtääviä sääntöjä, jotka vastaavat sääntöjä, joita ovat antaneet yhteisö ja tällä alalla toimivat kansainväliset elimet, kuten rahoitusalan rahanpesutyöryhmä (FATF). 69 artikla Huumausaineiden vastainen toiminta Sopimuspuolet tekevät yhteistyötä toimivaltansa rajoissa tehostaakseen sellaisten politiikkojen ja toimenpiteiden toimivuutta ja tehokkuutta, joilla pyritään estämään huumausaineiden ja psykotrooppisten aineiden laiton valmistus, tarjonta ja kauppa sekä huumausaineiden kemiallisten esiasteiden kulkeutuminen laittomiin tarkoituksiin, sekä edistääkseen huumausaineiden kysynnän ehkäisemistä ja vähentämistä. Huumausaineiden kemiallisten esiasteiden ja muiden huumausaineiden laittomaan valmistukseen käytettävien olennaisten aineiden osalta tämä yhteistyö tapahtuu sellaisten normien perusteella, joita ovat hyväksyneet yhteisö ja asianomaiset kansainväliset elimet, kuten kemian alan erityistyöryhmä (CATF). Tämän alan yhteistyö perustuu keskinäisiin neuvotteluihin ja siihen, että sopimuspuolet sovittavat yhteen huumausaineiden vastaisen toimintaan liittyvät tavoitteet ja toimenpiteet. 70 artikla Maahanmuuttoa koskeva yhteistyö 1. Sopimuspuolet vahvistavat uudelleen, että ne pitävät alueidensa välisten muuttovirtojen yhteistä hallintaa tärkeänä. Lujittaakseen yhteistyötään ne käyvät vuoropuhelua kaikista maahanmuuttoon liittyvistä kysymyksistä, kuten laittomasta maahanmuutosta ja ihmiskaupasta sekä tällaisten kysymysten sisällyttämisestä maahanmuuttajien alkuperämaan sosiaalis-taoudellisiin kehitysstrategioihin. 2. Yhteistyö perustuu sopimuspuolten keskinäisin neuvotteluin tehtävään tarveanalyysiin, joka tehdään asiaan liittyvän voimassa olevan yhteisön ja kansallisen lainsäädännön mukaisesti. Keskeisiä yhteistyöaloja ovat: a) muuttoliikkeen perimmäiset syyt; b) kansainvälistä suojelua koskevien kansallisten lainsäädäntöjen ja käytäntöjen kehittäminen ja täytäntöönpano pakolaisten oikeusasemasta vuonna 1951 tehdyn Geneven yleissopimuksen ja sen vuonna 1967 tehdyn pöytäkirjan sekä muiden asiaankuuluvien alueellisten ja kansainvälisten asiakirjojen määräysten noudattamiseksi ja palauttamiskieltoa koskevan periaatteen noudattamisen varmistamiseksi; c) maahanpääsyä koskevat säännöt sekä maahantuloluvan saaneiden henkilöiden oikeudet ja asema, maassa laillisesti asuvien henkilöiden oikeudenmukainen kohtelu ja heidän kotouttamisensa, laillisesti maahan muuttavien yleissivistävä ja ammatillinen koulutus sekä syrjinnän ja muukalaisvihan vastaiset toimenpiteet; d) tuloksellisten ennaltaehkäisevien toimintaperiaatteiden vahvistaminen laitonta maahanmuuttoa ja ihmiskauppaa vastaan kiinnittäen myös huomiota siihen, millä tavoin salakuljettajien ja ihmiskauppaa harjoittavien verkostoja voidaan torjua ja toiminnan uhreja suojella; e) maassa laittomasti oleskelevien henkilöiden palauttaminen inhimillisellä ja kunnioittavalla tavalla ja heidän takaisinottonsa 3 kohdan määräysten mukaisesti; f) viisumiasiat, jotka määritellään molempien sopimuspuolten kannalta tärkeiksi, kuten viisumien myöntäminen kaupankäyntiin, opiskeluun tai kulttuuritoimintaan liittyvistä syistä matkustaville henkilöille; g) rajavalvonnan alalla kysymykset, jotka liittyvät järjestelyihin, koulutukseen, parhaisiin käytäntöihin ja muihin kentällä toteutettaviin käytännön toimiin, ja tarvittaessa myös varusteiden toimittaminen. 3. Laittoman maahanmuuton estämistä ja hallintaa koskevan yhteistyön yhteydessä sopimuspuolet sopivat lisäksi ottavansa takaisin laittomasti toiseen maahan pyrkivät kansalaisensa. Tätä varten: - Tadzikistan sitoutuu ottamaan takaisin kaikki jonkin jäsenvaltion alueella laittomasti oleskelevat kansalaisensa kyseisen jäsenvaltion pyynnöstä ja ilman muita muodollisuuksia, ja - kukin Euroopan unionin jäsenvaltio sitoutuu ottamaan takaisin Tadzikistanin tasavallan alueella laittomasti oleskelevat kansalaisensa Tadzikistanin pyynnöstä ja ilman muita muodollisuuksia. Sopimuspuolet sopivat tekevänsä jommankumman pyynnöstä viipymättä Tadzikistanin tasavallan ja Euroopan yhteisön välisen sopimuksen, jolla säännellään Tadzikistanin tasavallan ja Euroopan yhteisön jäsenvaltioiden takaisinottovelvoitteita, joihin sisältyy myös muiden maiden kansalaisten ja kansalaisuudettomien henkilöiden takaisinottoa koskeva velvoite. Tässä sopimuksessa sanalla 'sopimuspuolet' tarkoitetaan Euroopan yhteisöä, kaikkia sen jäsenvaltioita ja Tadzikistanin tasavaltaa. 71 artikla Terrorismin vastainen toiminta Sopimuspuolet vahvistavat terrorismin vastaisen toiminnan tärkeyden, ja sopivat tekevänsä yhteistyötä terroritekojen estämiseksi ja tukahduttamiseksi kansainvälisten sopimusten, Yhdistyneiden Kansakuntien asianomaisten päätöslauselmien sekä omien lakiensa ja muiden määräystensä mukaisesti. Ne toimivat erityisesti: - Yhdistyneiden Kansakuntien päätöslauselman 1373 ja asiaa koskevien muiden YK:n päätöslauselmien, yleissopimusten ja kansainvälisen asiakirjojen mukaisesti, - vaihtamalla tietoja terroristiryhmistä ja niiden tukiverkostoista kansainvälisten ja kansainvälisten lakien mukaisesti, - ja vaihtamalla näkemyksiä tavoista, joilla terrorismin vastainen toiminta tapahtuu, kuten teknisistä kysymyksistä ja koulutuksesta, sekä vaihtamalla terrorismin ehkäisemisestä saatuja kokemuksia. IX OSASTO YHTEISTYÖ KULTTUURIN ALALLA 72 artikla Sopimuspuolet sitoutuvat edistämään, kannustamaan ja helpottamaan yhteistyötä kulttuurin alalla. Yhteistyön kohteena voi olla yhteisön taikka yhden tai useamman jäsenvaltion kulttuurin alan yhteistyöohjelma, ja muuta yhteisen edun mukaista toimintaa voidaan kehittää. X OSASTO RAHOITUSYHTEISTYÖ 73 artikla Tämän sopimuksen tavoitteiden saavuttamiseksi ja 74, 75 ja 76 artiklan määräysten mukaisesti Tadzikistan saa tilapäistä rahoitustukea yhteisöltä avustuksina myönnettävänä teknisenä apuna. 74 artikla Rahoitustukea annetaan Tacis-ohjelman yhteydessä Euroopan unionin neuvoston asianomaisen asetuksen mukaisesti. Tadzikistan voi saada tarpeistaan riippuen tukea myös muista yhteisön ohjelmista. Erityistä huomiota kiinnitetään tuen keskittämiseen, tukivälineiden yhteensovittamiseen ja siihen, miten yhteisön humanitaarisen avun eri tyypit ovat sidoksissa toisiinsa, sekä kunnostus- ja kehitystoimiin. Köyhyyden torjunta sisällytetään yhteisön ohjelmiin. 75 artikla Yhteisön rahoitustuen tavoitteet ja alueet määritellään viiteohjelmassa, josta ilmenee yhteisön ja Tadzikistanin välillä sovittavat ensisijaiset tavoitteet ottaen huomioon Tadzikistanin tarpeet, kunkin alan vastaanottokyky ja uudistusprosessissa tapahtunut edistyminen. Sopimuspuolet ilmoittavat asiasta yhteistyöneuvostolle. 76 artikla Jotta käytettävissä olevia varoja käytettäisiin mahdollisimman tehokkaasti, sopimuspuolet varmistavat, että yhteisön apu yhteensovitetaan muista lähteistä, esimerkiksi jäsenvaltioista, muista maista ja kansainvälisiltä järjestöiltä, kuten Kansainväliseltä jälleenrakennus- ja kehityspankilta sekä Euroopan jälleenrakennus- ja kehityspankilta, tulevan avun kanssa. XI OSASTO INSTITUTIONAALISET MÄÄRÄYKSET, YLEISET MÄÄRÄYKSET JA LOPPUMÄÄRÄYKSET 77 artikla Perustetaan yhteistyöneuvosto, joka valvoo tämän sopimuksen täytäntöönpanoa. Yhteistyöneuvosto kokoontuu säännöllisesti ministeritasolla itse määrääminsä väliajoin. Se tarkastelee kaikkia tähän sopimukseen liittyviä tärkeitä kysymyksiä sekä kaikkia muita kahdenvälisiä tai kansainvälisiä osapuolten yhteisen edun mukaisia kysymyksiä tämän sopimuksen tavoitteiden saavuttamiseksi. Yhteistyöneuvosto voi myös antaa asianmukaisia suosituksia sopimuspuolten yhteisellä sopimuksella. 78 artikla 1. Yhteistyöneuvosto muodostuu Euroopan unionin neuvoston ja Euroopan yhteisöjen komission jäsenistä sekä Tadzikistanin tasavallan hallituksen jäsenistä. 2. Yhteistyöneuvosto vahvistaa työjärjestyksensä. 3. Yhteistyöneuvoston puheenjohtajana toimii vuorotellen yhteisön edustaja ja Tadzikistanin tasavallan hallituksen jäsen. 79 artikla 1. Yhteistyöneuvostoa avustaa sen tehtävien suorittamisessa yhteistyökomitea, joka muodostuu Euroopan unionin neuvoston jäsenten edustajista ja Euroopan yhteisöjen komission jäsenistä sekä Tadzikistanin tasavallan hallituksen edustajista tavallisesti korkeiden virkamiesten tasolla. Yhteistyökomitean puheenjohtajana toimii vuorotellen yhteisö ja Tadzikistan. Yhteistyöneuvosto määrittää työjärjestyksessään yhteistyökomitean tehtävät, joihin sisältyvät yhteistyöneuvoston kokousten valmistelu, ja kyseisen komitean toimintatavan. 2. Yhteistyöneuvosto voi siirtää osan toimivaltaansa yhteistyökomitealle, joka huolehtii jatkuvuudesta yhteistyöneuvoston kokousten välillä. 80 artikla Yhteistyöneuvosto voi päättää perustaa sellaisia erityisiä komiteoita tai elimiä, jotka voivat avustaa sitä sen tehtävien toteuttamisessa, ja määrittää näiden komiteoiden ja elinten kokoonpanon, tehtävät ja työskentelytavat. 81 artikla Tutkiessaan tämän sopimuksen soveltamisalaan kuuluvaa kysymystä, joka liittyy johonkin WTO:n perustamissopimukseen sisältyvän sopimuksen johonkin artiklaan viittaavaan määräykseen, yhteistyöneuvosto ottaa huomioon mahdollisimman suuressa määrin tulkinnan, jonka WTO:n jäsenet antavat yleisesti kyseiselle artiklalle. 82 artikla Perustetaan parlamentaarinen yhteistyökomitea. Siinä kokoontuvat Tadzikistanin parlamentin ja Euroopan parlamentin jäsenet vaihtaakseen mielipiteitä muun muassa poliittista vuoropuhelua parlamentaarisella tasolla koskevista asioista. Se kokoontuu itse määrääminsä väliajoin. 83 artikla 1. Parlamentaarinen yhteistyökomitea muodostuu Euroopan parlamentin ja Tadzikistanin parlamentin jäsenistä. 2. Parlamentaarinen yhteistyökomitea vahvistaa oman työjärjestyksensä. 3. Parlamentaarisen yhteistyökomitean puheenjohtajana toimii vuorotellen Euroopan parlamentti ja Tadzikistanin parlamentti parlamentaarisen yhteistyökomitean työjärjestyksen määräysten mukaisesti. 84 artikla Parlamentaarinen yhteistyökomitea voi pyytää yhteistyöneuvostoa toimittamaan sille tämän sopimuksen täytäntöönpanoon liittyviä asiaankuuluvia tietoja. Yhteistyöneuvosto toimittaa komitealle pyydetyt tiedot. Parlamentaariselle yhteistyökomitealle annetaan tiedoksi yhteistyöneuvoston suositukset. Parlamentaarinen yhteistyökomitea voi antaa suosituksia yhteistyöneuvostolle. 85 artikla 1. Molemmat sopimuspuolet sitoutuvat tämän sopimuksen mukaisesti varmistamaan, että toisen sopimuspuolen luonnolliset ja oikeushenkilöt voivat, ilman syrjintää sen omiin kansalaisiin verrattuna, esittää asiansa sopimuspuolten toimivaltaisille tuomioistuimille ja hallintoviranomaisille vedotessaan yksilöllisiin tai omaisuuteensa kohdistuviin oikeuksiinsa, kuten immateriaalioikeuksiin, teollisoikeuksiin ja kaupallisiin oikeuksiin. 2. Toimivaltansa rajoissa sopimuspuolet: - edistävät välimiesmenettelyn käyttöönottamista sellaisten riitojen ratkaisemiseksi, jotka aiheutuvat yhteisön ja Tadzikistanin talouden toimijoiden kauppaan ja yhteistyöhön liittyvistä liiketoimista, - sopivat, että kun riita jätetään välimiesmenettelyllä ratkaistavaksi, riidan osapuolet voivat valita mitä tahansa kansalaisuutta olevan oman välimiehensä ja että puheenjohtajana toimiva kolmas välimies tai ainoa välimies voi olla kolmannen maan kansalainen, lukuun ottamatta tapauksia, joissa osapuolten valitseman välimieskeskuksen säännöissä määrätään toisin, - suosittelevat talouden toimijoilleen niiden sopimuksiin sovellettavan lain yksimielistä valitsemista, - edistävät Yhdistyneiden Kansakuntien kansainvälisen kauppaoikeuden toimikunnan (Uncitral) laatimien välimiessääntöjen noudattamista ja ulkomaisten välitystuomioiden tunnustamisesta ja täytäntöönpanosta New Yorkissa 10 päivänä kesäkuuta 1958 tehdyn yleissopimuksen allekirjoittajavaltioiden välimieskeskusten palvelujen käyttöä. 86 artikla Tämän sopimuksen määräykset eivät estä sopimuspuolta toteuttamasta oman toimivaltansa rajoissa toimenpiteitä: a) joita se pitää tarpeellisina keskeisten turvallisuusetujensa vastaisten tietojen julkistamisen estämiseksi; b) jotka koskevat aseiden, ammusten tai sotatarvikkeiden tuotantoa tai kauppaa taikka puolustustarkoituksen kannalta välttämätöntä tutkimusta, kehitystyötä tai tuotantoa, jos nämä toimenpiteet eivät heikennä sellaisten tuotteiden kilpailuedellytyksiä, joita ei ole tarkoitettu nimenomaan sotilaalliseen käyttöön; c) joita se pitää oleellisen tärkeinä omien turvallisuusetujensa kannalta vaikeissa, yleisen järjestyksen ylläpitämiseen vaikuttavissa vakavissa sisäisissä levottomuuksissa, sodassa tai sodan uhkaa merkitsevässä vakavassa kansainvälisessä jännitystilassa taikka täyttääkseen velvoitteet, joihin se on sitoutunut rauhan ja kansainvälisen turvallisuuden ylläpitämiseksi; d) joita se pitää tarpeellisina kaksikäyttöisten teollisuustuotteiden ja kaksikäyttöteknologian valvontaa koskevien kansainvälisten velvoitteidensa ja sitoumustensa noudattamiseksi. 87 artikla 1. Tämän sopimuksen soveltamisaloilla ja rajoittamatta siihen sisältyvien erityismääräysten soveltamista: - Tadzikistanin yhteisöön soveltamat järjestelyt eivät saa johtaa syrjintään jäsenvaltioiden, niiden kansalaisten tai yhtiöiden välillä, - yhteisön Tadzikistaniin soveltamat järjestelyt eivät saa johtaa syrjintään Tadzikistanin kansalaisten tai yhtiöiden välillä. 2. Mitä 1 kohdassa määrätään, ei rajoita sopimuspuolten oikeutta soveltaa verolainsäädäntöään verovelvollisiin, jotka asuinpaikkansa puolesta eivät ole keskenään samanlaisessa asemassa. 88 artikla 1. Sopimuspuolet voivat saattaa yhteistyöneuvoston käsiteltäviksi tämän sopimuksen soveltamiseen tai tulkintaan liittyvät riidat. 2. Yhteistyöneuvosto voi ratkaista riidan antamalla suosituksen. 3. Jos riitaa ei voida ratkaista tämän artiklan 2 kohdan mukaisesti, kumpi tahansa sopimuspuoli voi ilmoittaa toiselle sopimuspuolelle nimeävänsä sovittelijan; toisen sopimuspuolen on tällöin nimettävä toinen sovittelija kahden kuukauden kuluessa. Tätä menettelyä sovellettaessa pidetään yhteisöä ja jäsenvaltioita yhtenä riidan osapuolena. Yhteistyöneuvosto nimeää kolmannen sovittelijan. Sovittelijoiden suositukset annetaan määräenemmistöllä. Tällaiset suositukset eivät ole sopimuspuolia sitovia. 89 artikla Sopimuspuolet sopivat neuvottelevansa viipymättä asianmukaisia yhteyksiä käyttäen mistä tahansa tämän sopimuksen tulkintaa tai täytäntöönpanoa koskevasta kysymyksestä ja muista sopimuspuolten välisten suhteiden olennaisista näkökohdista kumman tahansa sopimuspuolen pyynnöstä. Tämän artiklan määräykset eivät millään tavoin vaikuta eivätkä rajoita 12, 88 ja 94 artiklan määräysten soveltamista. Yhteistyöneuvosto voi vahvistaa riitojen ratkaisumenettelyä koskevan työjärjestyksen. 90 artikla Tadzikistanille tämän sopimuksen nojalla myönnetty kohtelu ei saa olla missään tapauksessa edullisempi kuin jäsenvaltioiden toisilleen myöntämä kohtelu. 91 artikla Tässä sopimuksessa sanalla 'sopimuspuoli' tarkoitetaan Tadzikistania ja yhteisöä tai sen jäsenvaltioita taikka yhteisöä ja sen jäsenvaltioita kulloinkin niiden toimivallan mukaan. 92 artikla Siltä osin kuin tämän sopimuksen soveltamisalaan kuuluvat kysymykset kuuluvat Euroopan energiaperuskirjasta tehdyn sopimuksen ja sen pöytäkirjojen soveltamisalaan, kyseistä sopimusta ja pöytäkirjoja sovelletaan heti niiden voimaantulosta alkaen kyseisiin kysymyksiin, mutta ainoastaan siltä osin kuin tällaisesta soveltamisesta on niissä määrätty. 93 artikla Tämä sopimus on aluksi voimassa kymmenen vuotta, jonka jälkeen sen voimassaolo jatkuu ilman eri toimenpiteitä vuoden kerrallaan, jollei jompikumpi sopimuspuoli sano sopimusta irti ilmoittamalla asiasta kirjallisesti toiselle sopimuspuolelle kuusi kuukautta ennen sopimuksen voimassaolon päättymistä. 94 artikla 1. Sopimuspuolet toteuttavat kaikki yleiset toimenpiteet tai erityiset toimenpiteet, jotka ovat tarpeen niiden tästä sopimuksesta johtuvien velvoitteiden täyttämiseksi. Ne huolehtivat siitä, että tämän sopimuksen tavoitteet saavutetaan. 2. Jos jompikumpi sopimuspuoli katsoo, että toinen sopimuspuoli ei täytä tästä sopimuksesta johtuvia velvollisuuksiaan, se voi toteuttaa aiheelliset toimenpiteet. Ennen näiden toimenpiteiden toteuttamista, lukuun ottamatta erityisen kiireellisiä tapauksia, sen on annettava yhteistyöneuvostolle kaikki asiaa koskevat tiedot tilanteen perusteellista tarkastelua varten molempien sopimuspuolten hyväksyttävissä olevan ratkaisun saavuttamiseksi. Ensisijaisesti on valittava sellaiset toimenpiteet, jotka aiheuttavat vähiten haittaa tämän sopimuksen toiminnalle. Nämä toimenpiteet on annettava viipymättä tiedoksi yhteistyöneuvostolle, jos toinen sopimuspuoli sitä pyytää. 95 artikla Liitteet I, II, III ja IV sekä pöytäkirja ovat erottamaton osa tätä sopimusta. 96 artikla Ennen kuin yhtäläiset yksilökohtaiset ja taloudellisia toimijoita koskevat oikeudet on tämän sopimuksen nojalla saavutettu, sopimus ei vaikuta oikeuksiin, jotka yksilöille ja taloudellisille toimijoille taataan yhtä tai useampaa jäsenvaltiota ja Tadzikistania sitovissa sopimuksissa, lukuun ottamatta aloja, jotka kuuluvat yhteisön toimivaltaan, sanotun kuitenkaan rajoittamatta tästä sopimuksesta jäsenvaltioille aiheutuvia velvoitteita niiden toimivaltaan kuuluvilla alueilla. 97 artikla Tätä sopimusta sovelletaan alueisiin, joilla sovelletaan Euroopan yhteisön ja Euroopan atomienergiayhteisön perustamissopimuksia mainituissa sopimuksissa määrätyin edellytyksin, sekä Tadzikistanin tasavallan alueeseen. 98 artikla Euroopan unionin neuvoston pääsihteeri on tämän sopimuksen tallettaja. 99 artikla Tämän sopimuksen alkuperäiskappale, jonka espanjan-, tsekin, tanskan-, saksan-, viron-, kreikan-, englannin-, ranskan-, italian-, latvian-, liettuan-, unkarin-, maltan-, hollannin-, puolan-, portugalin-, slovakin-, sloveenin-, suomen-, ruotsin- ja tadzikinkieliset toisinnot ovat yhtä todistusvoimaiset, talletetaan Euroopan unionin neuvoston pääsihteerin huostaan. 100 artikla Sopimuspuolet hyväksyvät tämän sopimuksen omien menettelyjensä mukaisesti. Tämä sopimus tulee voimaan sitä päivää seuraavan toisen kuukauden ensimmäisenä päivänä, jona sopimuspuolet ovat ilmoittaneet Euroopan unionin neuvoston pääsihteerille ensimmäisessä kohdassa tarkoitettujen menettelyjen saattamisesta päätökseen. Kun tämä sopimus tulee voimaan, se korvaa Tadzikistanin tasavallan ja yhteisön välisten suhteiden osalta 18 päivänä joulukuuta 1989 Brysselissä allekirjoitetun Euroopan talousyhteisön ja Sosialististen neuvostotasavaltojen liiton kauppaa sekä kaupallista ja taloudellista yhteistyötä koskevan sopimuksen. 101 artikla Jos ennen tämän sopimuksen voimaantuloa varten tarvittavien menettelyjen päätökseen saattamista tämän sopimuksen joidenkin osien määräyksiä sovelletaan yhteisön ja Tadzikistanin väliaikaisen sopimuksen perusteella, sopimuspuolet sopivat, että tällöin ilmaisulla 'sopimuksen voimaantulopäivä' tarkoitetaan väliaikaisen sopimuksen voimaantulopäivää. JÄSENVALTIOIDEN PUOLESTA, EUROOPAN YHTEISÖN PUOLESTA, TADIKISTANIN TASAVALLAN PUOLESTA Luettelo liitteenä olevista asiakirjoista Liite I // Liite I Viitteellinen luettelo etuuksista, jotka Tadzikistan myöntää itsenäisille valtioille 7 artiklan 3 kohdan mukaisesti. Liite II // Liite II Sopimuksen 21 artiklan 2 kohdan mukaiset yhteisön varaumat. Liite III // Liite III Sopimuksen